
POLONIUS... şambelan al Curţii de la 


Elsinore 

FREEMAN... individ fără ocupaţie, 
revoluţionar de profesie 

MARGARETA... jupâneasa-şefă, mâna 


dreaptă a lui Polonius 


YORICK AL DOILEA... nebun oficial 
OMUL NEGRU... actor şi contrabandist 
„REGINA"”... actor, fost coafor 
„REGELE”... actor, fost actor 


STRĂJERUL... membru al miliției din 
Elsinore, la dispoziţia lui Polonius 


DECORUL 


Principalul decor îl constituie o scară 
monumentală din lemn, care urcă până la o 
platformă din scândură pe care cei trei actori 
(„Regele”, „Regina” şi Omul Negru) vor juca, cu 
spatele spre sală, cu faţa spre un punct care nu se 
vede, din cauza penumbrei fundalului (sau din 
cauza reflectoarelor orbitoare care bat dinspre 
fundal). Platforma, sprijinită pe stâlpi groşi, 
pătraţi în secţiune, poate constitui spaţiul unui 
ring pentru dueliştii din final. Stâlpii dinspre 
fundal pot face să culiseze pe ei, la jumătatea 
actului al doilea, un cuţit de ghilotină sau umbra 
acestuia iar în final, un steag. 

De la platformă, scara continuă în sus, spre 
pasarelă. O cortină dreaptă, prinsă de o „ştangă”, 
va putea cade la jumătatea acestei a doua scări, 
creând iluzia scenei. Undeva sub platformă, la o 
înălţime sigură, pe un stâlp, sunt agăţate într-un 


cui trei coroane de carton, diferite ca model şi 
mărime. De sus va cobori, în finalul actului doi, în 
faţa lui Polonius, o uşă enormă. Clanţa acesteia 
este plasată atât de sus, încât Polonius se ridică pe 
vârfuri ca să o poată atinge. 

În faţa scării, prin trapa primă, o altă scară, 
din care se vede doar capătul balustradei, coboară 
la subsol. În locul scării coborâtoare se poate 
folosi şi un chepeng de pivniţă. La începutul 
actului doi, în scenă apar mai multe frânghii pe 
care se usucă cearşafuri şi cămăşi. 

În spatele scării se vede zidul gol. Pe zid este 
prinsă o albie de rufe, în faţa lui sunt câteva 
baloturi de paie. 


COSTUMELE 


În general, în stilul rafinat al începutului de 
secol XX. 

POLONIUS - când vine de sus, frac negru, 
vestă dungată de lacheu, cu dungi galbene şi 
negre, cămaşă albă, papion negru, decorație din 
secolul nostru, cu partea textilă roşie. „Pe lângă 
casă” poartă vestă albă, brodată, cămaşă şi papion 
albe sau lavalieră neagră, prinsă cu o broşă. 
Pentru prima venire, mantie lungă, cu guler 
„Dracula”. 

FREEMAN - când intră prima dată, poartă 
cascheta ţuguiată a Armatei Roşii sovietice, cu 
steaua smulsă, ochelari rotunzi, ă la Bakunin, 
haină direct pe piele, închisă la un nasture - 
ceilalţi, lipsă. Pantaloni cam scurţi, prinşi cu 


bretele de pânză, sandale sau pantofi „Charlot”. 
La curte, în actul doi, poartă uniforma neagră a 
gărzii (pantaloni bufanţi şi veston strâns în 
centiron), cu vipuşcă dar fără însemne sau 
caschetă. Pe dedesubt, cămaşă de mătase, cu 
jabou bogat. In final, cu fracul lui Polonius, pe sub 
care poartă uniforma gărzii, cu diagonală şi 
decorația lui Polonius. In ultima scenă, în 
uniformă. 

MARGARETA - costum de subretă cu şorţ alb 
cu volane pe umeri. Ghetuţe cu nasturi, cu toc. 
Cunună de pânză, rochie neagră de catifea cu 
dungi discrete, satinate. Între slugi, rămâne în 
rochia neagră, decoltată, cu pălărie model 1930, 
mănuşi lungi, albe, şirag de perle şi cravaşă. In 
actul al doilea, decentă, renunţă la perle şi mănuși 
pentru un şal împletit negru, lung. 

YORICK AL DOILEA - fes cu trei canafi, 
cămaşă de forţă, ochelari de aviator. 

„REGELE” - coroană de carton, combinezon 
în dungi de zeghe, mantie. La curte, în salopetă de 
muncitor. În final, în uniforma gărzii. 

„REGINA” - combinezon în dungi, un schelet 
de crinolină, coroniţa de carton. Fese şi sâni vizibil 
artificiali, de culoare cărămizie, prinşi cu bretele 
şi centuri peste tricou. Dacă se poate, actorul va fi 
chel şi va saluta „publicul” scoțând peruca. 

OMUL NEGRU - melon, combinezon negru, 
câte două ceasuri la fiecare mână, ghetre albe. 
Cearcăne mari, exagerate grotesc. Două buzunare 
prinse aşa cum îşi prind copiii mănuşile. 

JANDARMUL - caschetă rotundă de jandarm, 
eghileţi, tunică (cam scurtă pe burtă), centiron cu 


toc de pistol şi diagonală. Pantaloni bufanţi cu 
vipuşcă lată. Uniforma este kaki spălăcit sau 
cărămizie. 


POLONIUS 


ACTULI 


Scena 1 „Regele, „Regina“, Omul Negru. 

Cele trei personaje sunt plasate în faţa unei 
cortine aşezate în fundul scenei. Ele încep să joace 
înaintea unui public nevăzut, care se simte numai 
prin rumoare. 

OMUL NEGRU: Ne închinăm  Alteţelor 
Voastre! (Cei trei se închină până în pământ) Vă 
vom reprezenta acum o minunată şi cumplită 
dramă! Vă spunem asta chiar de la-nceput, spre a 
vă pregăti să plângeţi cum se cade. Povestea 
noastră-i tristă şi prinde-n ea trei vieţi ilustre, 
lovite crunt de-aceeaşi sumbră nenorocire... El (îl 
arată pe „Rege”), acesta este Regele. Un rege 
bun, desigur, ca toţi conducătorii, câtă vreme stau 
la cârmă, cu sabia în mână şi-ureche pricepută. 
Înainte de a muri, orice suveran este destul de 
bun pentru supuşii săi, care-i închină ode. 

Ea (arată spre „Regină”), aceasta este Regina 
- din povestea noastră! O regină (libidinos) 
buuună!  Reginele contează mai puţin, cât 
suveranii-s legitimi. lar eu sunt Omul Negru! Era 


nevoie de-o icoană a Celui necurat. Eu, Omul 
Negru, sunt în bun prieteşug cu-naltele feţe. El 
mi-e... ca şi un frate iar ea... ce să mai vorbim? 
Apropiată... Cei doi încoronați sunt - toată lumea 
ştie... 

REGINA: Un singur suflet! 

REGELE: O singură viaţă! 

OMUL NEGRU: Un singur pat... 

REGELE: Regele e viteaz şi în ţară e linişte. 
Aţi observat ultimul tip de spânzurători din lemn 
de nuc?... Regele şi regina stau în grădina verde... 

OMUL NEGRU: Nici că le pasă! 

REGINA: Fa este vrednică, tânără şi 
credincioasă... 

OMUL NEGRU: Şi ei doi au un singur prinţ, 
şi mândru-n toate cele. Şi sunt fericiţi şi stau în 
grădina verde... 

REGELE: Supugşii sunt mulţumiţi. E drept că 
birul a crescut, dar şi întâia familie din regat 
crescut-a-n număr şi nevoi. Şi stau cu toţii în 
grădina verde... 

OMUL NEGRU: Ei, nu mai spune! Adică cu, 
prietenul cel mai alăturat reginei (ş-al regelui, ş-al 
regelui ce mi-i, nu este aşa, ca un fârtat) pot sta 
eu deci cu mâinile în sân, să-i văd cum lenevesc pe 
iarba verde, în timp ce bieţii lor supuşi trudesc?! 
Nu, demonul pasiunii mă stăpâneşte: regina e 
tânără, încă. Şi ţara e mănoasă, cu bogății care 
aşteaptă doar să le culegi. Ţara mea minunată - 
are multe foorme (privire către Regină) de relief. 
Ţara ar fi mai mulţumită să mă aibă... Ce m-ar 
împiedica? 


REGELE: Eu. Doar eu: sunt încă viu. Şi soaţa 
mă iubeşte. Şi patria mă slăveşte. Martore sunt 
baladele care mi s-au închinat, ura... (tuşeşte) 
uralele oamenilor de câte ori mă văd ieşind pe 
prispa palatului, ca omv’. „Ca să ai ţara, trebuie să 
ocupi femeia” (poate invers?), spunea cândva un 
general norveg. Eu am şi ţara şi femeia! Mă 
gândesc uneori, stând în grădina verde: ce-or mai 
fi făcând ele? Patria... 

REGINA (frivolă): Ce mare e! 

REGELE: ... E drept norvegienii ne-au cam 
luat până acum vreo zece mii de mile pătrate... 
Dar n-am avut răgaz să mă-ngrijesc de-aceasta. 
Mă voi gândi... 

REGINA: Dumnealui e foarte inteligent. A 
dat o serie de legi, precum Legea alimentaţiei, 
Legea cenzuraţiei şi Legea, Legea... gravitaţiei! 

OMUL NEGRU: Nu moare omul de biciul 
molimei cât de ciocanul legilor! Ei stau frumos în 
grădina verde, în timp ce eu, Omul Negru, nu stau 
în grădină! El poartă coroană şi cravată, iar eu 
pălărie şi... cum îi zic englejii ăia... pulover! 

REGELE: L-am ţinut pre acest om în casa 
mea, l-am omenit, l-am format (în felul nostru de-a 
fi), l-am îmbărbătat... 

REGINA: Şi eu l-am îmbărbătat. În sfioşenia 
lui, în bărbăţia-i ne mărturisită. M-a cucerit 
încrederea... (gesturi rotunde), întreagă! 

REGELE: Până într-o zi când... 

OMUL NEGRU: Regele dormea în grădina 
verde. Aveam cu mine, ca din întâmplare, bidonul 
cu cucută... Pe care am turnat-o (mimează), toată, 


în urechea lui. Şi, într-adevăr, regele se arătă la fel 
de simţitor la ce-i intra de-a dreptul pe ureche, ca 
şi la turnătoriile spionilor să-i... 

REGINA: Peste un ceas era rece. Mai rece ca 
de obicei. Pot se va mărturisesc acum că era un 
tiran. L-am îngropat. Bine! 

OMUL NEGRU: Cu pompă. Apoi am gătit 
masa de nuntă. Pentru mine, cel mai bun sfetnic al 
odiosului monarh şi pentru ea,  îndoliata- 
mpărăteasă. S-au servit potârnichi minore, purcei 
de lapte în sos picant, caviar, şampanie de la 
franţuzi... 

REGELE (mort, căzut la pământ, geme) o mie 
de ducați cupa!!! 

REGINA: Cocktailuri foarte-foarte reuşite şi 
muzică... Vai-vai cât am suferit! 

OMUL NEGRU: Acum, totul s-a schimbat în 
Danemarca. Patria e fericită. Norvegienii ne-au 
mai luat vreo douăzeci de mii de mile dar cui îi 
pasă? Avem de tuastat şi de dansat şi de... 

REGINA: E inteligent. 

OMUL NEGRU: Exact. Detest diplomaţia 
celui dinainte: viaţa noastră, chiar, schimbatu-sa 
în întregime... 

REGINA: Stăm în grădina verde... 

REGELE (se ridică, se scutură de praf): 
Aceasta a fost trista noastră poveste. Sfârşitul îl 
ştiţi acum. Toată lumea (vorbesc de lumea bună!) 
moare dracului, sosesc norvegienii şi ne 
„eliberează”. 

OMUL NEGRU: Aceasta a fost într-adevăr 
tot - varianta oficială. Când dovezile vii se vor 


pierde, distruge fura sau vor fi ascunse cu lacăte 
de frică, istoricii se vor apuca în sfârşit să 
reconstituie povestea aproximativă şi romanţată. 
Ceva mai târziu, un englez va scrie o piesă de 
teatru despre obiceiurile clasei exploatatoare din 
Danemarca de azi... (Actorii se înclină, cortina 
cade şi, după o pauză în care cei trei s-au privit cu 
încordare, se aude o bătaie de palme. Cortina a 
dat să se ridice, pentru a cade din nou. Tăcere, 
tulburată de rumoarea celor care pleacă. Glasuri 
nemulţumite). 

Scena 2 Aceiaşi, Margareta, care vine de 
sus. Se apleacă pentru a trece pe sub cortină. 

MARGARETA: Gata, au plecat cu toţii, puteţi 
să vă demachiaţi. Prinţul Hamlet vă aşteaptă la 
cabină pentru felicitări. Pare şucărit! 

OMUL NEGRU: Sper că i-o fi plăcut 
improvizaţia noastră pe o temă dată. Noi am luat 
scenariul şi l-am înmiresmat cu zvonurile din 
prostime. Am făcut cum ne-a poruncit prinţul, dar, 
sala, dragă doamnă, ni s-a părut nemeritat de 
ostilă cu nişte bieţi artişti! 

„REGELE”: Am auzit că e violent. Sper într- 
adevăr că noi să nu-i fi ieşit cumva din poruncă... 

„REGINA” (aparte) Pare o persoană 
delicată... 

MARGARETA: Regele a fost furios... când i- 
au spus... regina a leşinat. Dar vorbele pe seama 
tatălui său, au înnebunit şi pe prinţ. Nu vă văd 
bine! Voi nu-l recunoaşteţi! Să-l auzi pe Hamlet 
cum urlă fraze întregi din Shakespeare pe holurile 
palatului, cu o figură de mironosiţă, că-ţi vine să-l 


pui la icoane şi el deodată - hârşti! îţi frige una 
peste buci, sau te înţeapă cu spada, ca să se 
distreze, cică! M-am plâns mai sus dar ce contează 
viaţa slugii dacă-i vorba de buna distracţie a 
beizadelei? Dar tinerii din Gardă îl adoră. Vorbeşte 
frumos,  desfrânatul: despre martiri, sfinți 
mucenici, viitor de aur, de ploaia care va veni şi le 
va potopi pe toate, de vremea lor, a tinerilor de 
rasă pură... bla-bla-bla! 

„REGELE”: O fi nebun? 

MARGARETA: Cu toţii tindem către un 
maxim grad de paranoia dar odată ajuns în vârf, 
nici că se poate să nu rămâi nebun de-a binelea: 
generalii care-şi măcelăresc armatele pentru ca să 
rămână în istorie o victorie care n-a adus decât 
foamete şi păduchi, principi care răscolesc istoria 
în căutarea unui ciolan de ros în ţara vecină, 
oamenii de legi care cred că lumea începe şi se 
sfârşeşte cu ei... Mai marilor nu le spui însă 
„nebuni” ci „excentrici” iar poporul îşi iubeşte 
excentricii, cu cât sunt mai încoronați. Şi, în 
general, poporul îl iubeşte pe Hamlet pentru că e 
frumos. 

„OMUL NEGRU”: Poporul e sentimental - 
rabdă orice dacă pozele din ziar, dacă zâmbetul 
conducătorului e destul de dulce... 

MARGARETA: Şase! 

Scena 3. Aceiaşi, Polonius, venind de sus. 

POLONIUS: Şampanie pentru actori! 

„REGELE”: O-o! 

MARGARETA: Lasă. 

POLONIUS: Nu aşa ne-a gost vorba! prinţul 


Hamlet a raportat regelui că a verificat scenariul 
reprezentaţiei acesteia de binefacere. Eu însumi, 
în care alteţele lor au nestrămutată încredere, am 
verificat verificarea şi totul părea corect! Maria Sa 
este destul de indignată de neobrăzarea cu care 
aţi jucat... 

OMUL NEGRU: Dacă-mi permiteţi... 

POLONIUS: Dar... este mulţumită că prinţul 
Hamlet este, la rândul lui, isterizat ca o căţea 
căreia i s-a castrat partenerul, hă-hă (aşteaptă ca 
şi ceilalţi să râdă - ceilalţi râd). Mă rog, 
deocamdată aveţi şansa de a fi cetăţeni străini de 
aceste locuri, dar în ţara asta totul e posibil - 
poate aţi aflat... 

OMUL NEGRU: Dacă ne permiteţi, am pornit 
de la o legendă, nu ştim cât de nostalgică, ne-am 
silit de a respecta adevărul întreg... 

POLONIUS: Nu în piese găseşti adevărul! 

OMUL NEGRU: Ni s-a părut că dreptatea... 

POLONIUS: Se mai întâmplă, dacă nu eşti de 
viţă nobilă, să ai uneori dreptate, dar numai din 
anumite puncte de vedere şi oricum, cu dreptatea 
din Danemarca aceasta, poţi mata să te ştergi 
frumuşel la fund! Până una-alta, noaptea asta 
sunteţi opriţi la petrecerile de nuntă. Asta-i 
dreptate? Eu unul, vă atârnam în ştreang, 
preventiv, pentru viitoarele spectacolele. Din 
păcate, cei mari nu ascultă întotdeauna de 
îndemnurile mele cuminţi... Oricum, pentru că e 
sezon şi în sezon nu se găsesc camere la niciun 
han, noaptea asta veţi locui în aripa nouă a 
închisorii. E mai... aproape. Noi... mai citim textul 


scenariului şi-l vom compara cu stenograma 
spectacolului. Uite, aici sunt cheile de la celula 
voastră. Hai, nu vă fie teamă: de la naştere, cu 
toţii trăim într-o libertate condiţionată! 

„REGINA”: Vă mulţumim, monsieur! 

OMUL NEGRU: Ne-am făcut numai datoria, 
şir... 

„REGELE” (se apleacă, ţinându-şi coroana să 
nu-i cadă): Săru-mâna, dom Polonius! 

POLONIUS: Aşa. Să nu vă dezmăţaţi, să nu 
intraţi în vorbă cu danezii. Fiţi cumpătaţi cu 
bucatele - medicul şef al curţii ne cere să ne 
nutrim cu ceaiuri pe bază de frunze de arțar. Nu 
vă amestecați cu ceilalţi din puşcărie! - nu toţi de- 
acolo sunt, deocamdată... musafiri. Somn uşor, 
distracţie plăcută, căci prinţul vă aşteaptă şi apoi, 
dacă vă e foame... mai bine să nu vă fie foame! 
Gata, nu-i nevoie să-mi mulţumiţi! (Cei trei ies cu 
spatele, ploconindu-se) Good night, sweet king! 

Scena 4 Polonius, Margareta 

POLONIUS: Ai pregătit gulerul Alteţei Sale 
regale? 

MARGARETA: Da. Va arăta mai frumoasă ca 
niciodată. Gulerul alb, scrobit, îmbracă de minune 
gingaşa Sa guşă. 

POLONIUS: Să fie totul pregătit! Sper că 
Maestrul Ciorap şi Maestrul Şosetă au încălzit 
deja sublimele dressuri pentru noapte?... 

MARGARETA: Da mai încape vorbă, măria- 
ta? 

POLONIUS: O.K. Vino să te ciupesc de 
obraz, drăguţo! Bine. Ce ştii de fiică-mea? Pe 


unde-mi umbră Ofelia?! 

MARGARETA: Copila voastră, zdruncinată 
de atâta carte, se odihneşte în iatacul ei 
feciorelnic. Cred că face muzică, înainte de 
culcare. 

POLONIUS: Crezi numai? Vezi ce ţi-am 
poruncit! 

MARGARETA: Am înţeles - n-a mai pus 
piciorul afară din casă, nu a primit scrisori sau 
bileţele! 

POLONIUS: Ăă... prinţul... a mai... scris? 

MARGARETA: Puțin şi pe fugă, dar le-am 
confiscat pe toate! 

POLONIUS (aparte): Puțin şi pe fugă? Ehei, 
pe vremuri, ce le mai scriam şi eu! Am şi acum 
câte o copie. Dar noi, generația noastră de 
sacrificiu, de eroi la construcția salbei de cetăţi pe 
care le cedăm acum, una câte una, norvegienilor, 
eram foarte respectuoşi în scrisori. Foarte, foarte 
respectuoşi! Scriam în versuri şi semnam: „Cine te 
iubeşte, nu se iscăleşte”... (către Margareta) 
Aduce scrisorile personal? 

MARGARETA: Nu, când câte un servitor, 
când câte un cavaler din Gardă, când vreun actor 
sau spion norvegian dublu... Pe ultima, tocmai a 
adus-o un om. 

POLONIUS: Un om? Ce-i aia, „un om”? Al 
cui este? 

MARGARETA: Ştiu şi eu? Nu cred să fie 
omul cuiva. 

POLONIUS: Atunci e-un nenăscut: fiecare e 
al cuiva, mai ales în politică şi administraţie! 


(Aparte) Ce mitocănie! Scrisori de taină să le dai 
pe mâna oricui! Dacă află iar gazetele? 

MARGARETA (Aparte): Povestea e oricum de 
mult de notorietate publică, aşa cum s-ar spune 
gazetăreşte. (Tare) E un biet pripăşit, venit din 
cine ştie ce ţară mai săracă şi mai plină de hoţi ca 
a noastră. 

POLONIUS: Am să pun să-l caute şi să-l 
umfle, sub vreun pretext oarecare. E ruşinos ce se 
întâmplă în lumea noastră bună! În fond, alde 
Hamlet e la a treia generaţie de regi-abia; din 
neamul nostru însă-au fost credincioşi şi sfetnici 
de seamă - şi Noe avea mai mare peste fiare vreun 
strămoş de-al lui taica Polonius! Câte neamuri 
proaste de regi, ridicate întocmai ca gunoiul la 
suprafaţa apei, n-au ajuns în fruntea bucatelor, 
datorită vreunei zavere-a prostimii! Valul mujicilor 
i-a împins până în sala tronului însă, o dată ajunşi 
acolo, s-au prins cu ghearele şi nu s-au lăsat duşi 
înapoi, odată cu mareea... Noi suntem însă gâtul 
care îndreptă privirea capului regal acolo unde 
trebuie! Uneori, un rege uită, sau nu ştie, că nu-i 
decât un rege, supus supuşilor din marile 
dregătorii, ca mine. Noi, clanul nostru, am avut un 
cinstit paharnic la curtea lui Ludovic, (numără pe 
degete) un staroste bucătar peste cuhniile lui 
Charlemagne, un mărit portar la tronul lui 
Constantin cel Mare şi-un spătar sărăcit - dar 
viteaz în oastea lui Cezar... lar la masa lui lisus, 
trebuie să fi fost şi vreun Polonius - altfel, cum ar 
fi rămas cunoscută drept „de taină” cina sfântă? 
Neamul prost îşi dă arama pe faţă şi după trei 


generaţii: prinţul Hamlet nu mă înfruntă făţiş, dar 
încearcă să-mi seducă fata, atentând la cinstea 
ei... 
MARGARETA (Aparte): E un fel de-a spune... 
POLONIUS (Se  scurută de amintirile 
glorioase): Ai confiscat scrisoarea? 

MARGARETA (O scoate din sân, se pisiceşte, 
sorbindu-l din ochi): Asta este. Biata fetiţă, o 
înţeleg deplin - nici nu l-a văzut ca lumea! Doar o 
dată sau de două ori, trecând. Păstrează la sân 
icoana lui, în straiele cernite care-i vin atât de 
bine, cu o hârcă scârboasă în mână iar pe dosul ei 
fiind scrise cuvintele: „A fi ori a nu fi?” Auzi ce 
întrebare! 

POLONIUS: Ei, la vârsta ei, fetele se 
ameţesc uşor şi se vindecă geu! 

MARGARETA: Dar l-a văzut doar o dată sau 
de două ori! 

POLONIUS: Prea mult! Sau prea puţin - mai 
bine îl vedea zilnic, poate îi trecea dacă-l cunoştea 
pe adevăratul Hamlet. Aşa, nici ea, nici eu, nu 
vom putea spune „nu” într-o bună zi... 

Scena 5 Aceiaşi, Străjerul, Freeman 

STRĂJERUL (Intră în scenă, târându-l şi pe 
Freeman): Iertare, înălţimea-ta, am prins un 
ticălos. 

POLONIUS: Cine-i ăsta? 

STRĂJERUL: Măria-ta, acest venetic a spart 
vaza chinezească şi infractorul nu are decât un 
pitac la el, cu care nu o să poată plăti aşa o 
bogăţie! Să-l spânzur iute pe tâlhar? 

FREEMAN: Nu sunt tâlhar! M-a trimis un 


boier cu o scrisorică în casa asta mare. Mi-a dat 
numai câţiva bănuţi dar era muncă cinstită şi fără 
osteneală - deci, neînjositoare - aşa că m-am 
învoit. Dacă pot să răscumpăr paguba cu aceşti 
bănuţi care pentru mine, proletar fiind, înseamnă 
cât o trăsură pentru alde Rockefeller, mă învoiesc 
pe dată! 

POLONIUS (Amuzat - are o jucărie nouă!): 
nu-i destul, mai caută! 

FREEMAN: Pe cine să caut, adică? 

POLONIUS: Adică, mai caută altceva cu care 
m-ai putea interesa, astfel încât să fiu în stare să 
uit groaznica supărare pe care mi-ai pricinuit-o 
distrugându-mi un bun de preţ... Şi nu uita să 
adaugi „domnule”, de câte ori îţi deschizi gura 
urât mirositoare! 

FREEMAN: Eu mi-s om liber şi, chiar dacă vi- 
i cu supărare, nu mă pricep la politeţuri de curte... 

POLONIUS: „Domnule”! 

FREEMAN: ... Domnule. Am intrat fără voia 
mea în palat, nici nu ştiu a cui o fi. Şi mi s-a agăţat 
de haine blestemata aia de scuipătoare! 

POLONIUS: „Blestemata aia” era o foarte 
rară frapieră din porțelan chinezesc, minunat 
pictat. Cu siguranţă că pielea ta, curățată bine, nu 
face atât. Mă refer la pielea ta în starea cea mai 
folositoare, adică tăbăcită! 

MARGARETA (Îl măsoară expert, ca femeie): 
Îl luăm? 

POLONIUS (A priceput, se amuză - fiind 
puternic, îi permite jocul dublu sexual; e mai 
viclean decât ea, se joacă): Ştiu şi eu? Cam 


slăbuţ... Mai bine îl trimit judelui, cu un bileţel în 
care să detaliem modul de folosinţă ai Dreptăţii. 
Spunem că... a încercat să fure. Sau ca a violat pe 
cineva. Are el, judele, în colecţie, vreun set de 
declaraţii semnate în alb de bucătăresele noastre! 
Da, îi vom face o mare bucurie judelui, tot se 
plângea el că, de trei zile, opinia publică nu a mai 
avut un exemplu nou de justiţie, de modul hotărât 
în care judecătorii noştri întreţin liniştea în 
Danemarca. O tragere pe roată sau o jupuire 
publică, asta cred că ar fi un exemplu drăguţ, nu-i 
aşa, Margaret? S-ar mai distra oamenii. Şi nu s-ar 
mai ţine de alte prostii: nu s-ar mai beţivi, n-ar mai 
face politică... 

MARGARETA (Caută şi găseşte. Încet): Dar 
dacă totuşi e omul prinţului? Credeţi că trimitea 
Hamlet chiar aşa, pe oricine, la jupâniţa Ofelia? 

POLONIUS (Încet): Deci, ăsta ducea scrisori 
Ofeliei? (Tare) Ştii în casa cui te afli? 

FREEMAN: Habar n-am şi nici nu văd la ce 
mi-ar folosi să ştiu, din moment ce tot plec din ea: 
misiunea mea a fost îndeplinită! 

POLONIUS (Cu blândeţe. Tonul dispreţuitor, 
pedant, devine normal, omenesc): Ho, hi, ia-o mai 
încet! „Misiunea” ta trebuie să fi fost a dracului de 
secretă, căci altfel stăpânul tău te-ar fi învăţat să 
dai „bună ziua”. 

FREEMAN: N-am domnule niciun stăpân iar 
domnişorul care mi-a dat scrisorica nu a insistat 
asupra păstrării unui secret, aşa că nu insist nici 
eu. Ba chiar mi-a făcut impresia că toţi cei de faţă 
- şi erau destui, tineri îmbrăcaţi militar - ştiau 


bine despre ce era vorba. De altfel, plicul era 
deschis... 

POLONUS  (Încurcat, surprins neplăcut): 
Tineri fără minte! Feciori de bani gata, care nu 
ştiu preţul vieţii! Părinţii lor au murit pentru 
Danemarca iar ei, cheflii fără Dumnezeu! Tinere, 
eu sunt mândru s-o spun, tata m-a silit s-o iau de 
jos, să cunosc asprimile vieţii. Şi iată, azi am pe 
umeri povara acestui palat, sub sceptrul celui mai 
bun dintre suverani... Ia zi, ai un nume? 

FREEMAN: Freeman. Şi sunt om liber, dintre 
cei cărora exploatarea şi împilarea le sunt mai 
urâte chiar şi decât moartea! 

POLONIUS: Gura! Lasă vorbele mari şi treci 
la rând! Nu ştiu de ce nu te dau gâdelui - uite, 
străjerului îi pare rău... Şi n-ar fi mare pagubă. 
Nici măcar nu regreţi că ai ucis un obiect de artă 
unic. Cei ca tine nu fac deosebire între funcţional 
şi estetic! Ne urâţi pe noi, cei care avem lucruri 
scumpe, urâţi şi obiceiurile noastre sofisticate şi 
obiectele dragi care ne aparţin. Nu puteţi pricepe 
în ruptul capului că un obiect de artă nu aparţine 
întotdeauna unei clase sociale. Ridicol - va 
răzbunaţi şi pe obiectele care ne aparţin! 

FREEMAN: Cândva, noi ăştia, care cu 
braţele noastre - arma de tărie - ţinem civilizaţia, 
vom avea vreme să ne bucurăm şi noi de frumos. 
Atunci, toţi oamenii vor fi egali, frumoşi, buni şi 
deştepţi. Cu arma în mână vom apăra pacea 
mondială! 

POLONIUS: Măi băiete, dacă oamenii ar fi 
egali, n-ar avea unde să încapă deştepţii, pentru 


că proştii, stupizii, sunt în majoritate. Vezi tu, 
deşteptăciunea e ca apa din pahar: nu se 
înmulţeşte peste buza lui. În timp ce ăia care ar 
avea nevoie să bea din ea sunt din ce în ce mai 
mulţi... hă-hă. 

MARGARETA (Îl trage de haină, destul de 
intim, pe Polonius): Ar putea să rămână al nostru! 
Ne-am mai râde şi noi, p-aici, de caraghioslâcurile 
de le scoate pe gură... Haide, măria-ta, că-l dăm 
noi pe brazdă! Se vede cât colo că n-a mai avut 
stăpân, săracu'! 

POLONIUS (Se lasă greu): Şi ce-ai vrea, să-l 
cresc eu? Să-i dau o viaţă-ntreagă de mâncare 
doar pentru că a avut mărinimia să-mi spargă un 
porțelan nepreţuit? Şi încă unul care-i plăcea atât 
de mult regretatei mele soţii? 

MARGARETA:  Măria-ta, nu vă fie cu 
supărare, da' eu zic că vasul tot trebuia să se 
spargă el cândva, pe când băiatul arată destul de 
zdravăn şi în douăzeci de ani de muncă cinstită va 
putea să capete iertarea şi să plece în ale lui, dacă 
după atâta timp va fi atât de prost să plece dintr- 
un loc aşa de plăcut, „la subţioara regilor” - cum 
zice Yorick! 

FREEMAN: Vorbiţi despre mine de parcă aş 
fi un cufăr! 

MARGARETA: Un cufăr e cel puţin folositor! 
Hai, omule, nu te mai fandosi sau du-te şi te 
atârnă singur în ştreang! 

FREEMAN: Taci, femeie, lasă-mă să 
gândesc! 

MARGARETA: Să nu mai spui asta 


niciodată, dacă vrei să trăieşti! 

POLONIUS: Vezi? Îți strici gura. Bine, ia-l 
printre slugi şi daţi-i ceva de făcut imediat! Să 
nu-l văd că stă! Daţi-i ceva vrednicului străjer! 
Hai, şi nu uitaţi ciorapii! 

MARGARETA: Cum aţi poruncit! 

POLONIUS: Încercaţi să nu mai spargeţi 
vase, fiţi cumpătaţi! (Urcă scara. De pe platformă, 
încet) Omule, chiar nu ştii cine te-a trimis?! 
(lese). 

Scena 6 Freeman, Străjerul, Margareta 

STRĂJERUL: Acu ai auzit, jupâneasă: îmi dai 
ceva de-mbucat şi p-ormă plec, poate mai prind vr- 
unu! 

MARGARETA: Îndată,  cavalere. (Către 
Freeman) Tu nu vrei? 

FREEMAN: Haida de! N-am suferit în viaţa 
mea bogătănii şi iată că am ajuns în slujbă la unul! 
Parcă visez... 

STRĂJERUL: Eu unu nu stric orzu pă gâşte 
şi sfaturi pe nătărăi, da tot te-aş sfătui să nu faci 
belele oamenilor pe capu’ cărora ai căzut! Atâta-ţi 
spun! A doua oară nu-l mai prinzi pe jupân 
Polonius în toane-atât de faine! 

FREEMAN: Dar dumneata cu cine ţii? Eşti 
pus să îi aperi, eşti şi mata o slugă, dar faci parte 
tot dintre cei mulţi, ca mine şi ca femeia! 

STRĂJERUL: Mai lasă muzica asta! Eu sunt 
mai tare de urechi acu, că jupâneasa-mi va da o 
cină cum se cade, dar altora nu le va fi pe plac 
cântarea ta şi s-ar putea să-ţi reteze pliscu, cu tot 
cu cap! lar dacă-cţi trece prin ţeastă s-o iei din 


loc... n-am poftă să te cât cu câinii... 

FREEMAN: Nicio grijă, azi nu plec! Dar eu 
sunt Freeman, omul liber, săracul care nu se 
amestecă cu slugoii! 

STRĂJERUL: Atunci rămâi cu bine şi dracu’ 
să te ia! Haide jupâneasă! 

MARGARETA: Să mă aştepţi, puiule. Las că 
vezi c-ai intrat în miere. Aşteaptă acum să-ţi aduc 
ceva bun de-ale gurii. (leşind) Leagă-l! 

STRĂJERUL (Bucuros, face semn şi de sus 
coboară un lanţ, a cărui capăt alunecă pe sârmă 
cât ţine scena şi leagă pe Freeman de mână. 
Şopteşte): Eşti liber? Uite libertate! (Îl plimbă cu 
lanţul) Vezi? (Iese). 

FREEMAN: Dar eu sunt Freeman, omul liber, 
sunt Freeman... Freeman... Freeman 

— Cortina - Scena 6 Freman, Yorick al doilea 

FREEMAN (se învârte furios, cât îl ţine 
lanţul) 

YORICK: E război? Au năvălit nervegienii în 
palat? 

FREEMAN: Ce bine-ar fi! Tu cine eşti? 

YORICK: Yorick al doilea. O dinastie de 
nebuni sută-n sută! 

FREEMAN: Adică, şi tu ai sânge-albastru? 

YORICK: Nu m-am crestat, să văd, însă nu 
m-ar mira de fel să fie la fel colorat cu al nebunilor 
amatori care conduc lumea... Dar tu cine eşti, că 
nu te-am mai văzut p-aici? 

FREEMAN: Eu vin din toată lumea. Dar de 
tine parcă-am auzit... 

YORICK: Aici oricine-a auzit de Yorick. Ştii, 


pe la noi nebunii nu sunt neapărat înţelepţi dar 
sunt rari şi oameni de calitate pe când bucătari 
nepricepuţi, geambaşi chiori şi regi nevolnici 
găseşti pe toate drumurile! 

FREEMAN (Interesat): Şi mare scofală să fii 
nebun oficial? 

YORICK: Te cred! Un nebun oficial are voie 
să spună tare ce gândeşte şi toată lumea zice apoi 
că-i nebun! Dar, ca să fie schimbată, lumea trebuie 
să se vadă mai întâi aşa cum e. 

FREEMAN: Şi vorbele tale schimba într- 
adevăr ceva? 

YORICK: Nuu! Sigur că nu! Uite, când spui 
un adevăr... de pildă: „regele s-a ramolit”, toată 
lumea crede că a fost vorba despre o metaforă. 
Dar dacă spun: „vremea e rea”, încep să 
şuşotească - îşi închipuie că fac aluzie la starea 
socială dezastruoasă sau la economia falimentară. 
In acest caz, cenzura îmi taie fraza. Vai, nu trebuia 
să zic „cenzură” - cuvântul acesta este cenzurat! 

FREEMAN: Ştiam ca nebunii îşi fac nebuniile 
în faţa regelui după inspiraţia de moment. Cum ar 
putea deci cenzura?... 

YORICK: Poate! Cenzura îmi citeşte 
nebuniile ÎNAINTE de a le rosti. Simplu, nu? Şi 
atunci, adio spontaneitate, adio strălucire! Şi să-ţi 
spun un secret, te văd băiat sărac, cred că pot să 
am încredere. (La ureche) Toate aluziile mai 
curajoase sunt strecurate de EI, ca să se bucure 
fraierii că uite, neroada de cenzură a mai scăpat 
câte ceva! Asta-i o supapă la un balon în care 
aerul „se umflă” - e preferabil un nebun oficial 


unui savant naiv sau unui scriitor încăpățânat deşi 
au şi ăştia, mulţi dintre ei, „nebunia” lor oficială şi 
mulţi lucrează pentru cenzură. În fond, cenzura e 
o artă: taie lucrurile prea directe ca să rămână 
aluzia subtilă... Atunci când se poate, bineînţeles! 

FREEMAN: Trist, foarte trist! Credeam că, 
scuzaţi, „nebunii”, sunt cei mai liberi dintre 
oameni! 

YORICK: Uneori, da. În vremuri normale. 
Tata a fost un nebun adevărat, pe el îl ştia o 
groază de lume! A scris despre el, într-o piesă, 
englezul ăla... îmi scapă acum numele. Şi eu sunt 
un Yorick - Yorick al doilea! 

FREEMAN: Mă recomand, Freeman. Om 
liber. 

YORICK: Să trecem peste asta, e dureros. (Îl 
priveşte cu milă. Freeman nu poate să-i strângă 
mâna - nu-l lasa lanţul) Şi eu am încrcat în 
tinereţe să trăiesc liber, dar era să dau ortul popii 
de foame. 

FREEMAN: Eu am copilărit la ţară, nu 
cunosc viaţa aceasta... civilizată... dar cred... că 
nu poate fi chiar atât de rău într-un palat - e 
curat, cel puţin. Uite, asta e o clădire bună, 
rezistentă. Cam multe cârpe, vreau să zic 
perdeluţe. Cred că sunt puse ca să facă umbră... 

YORICK: Apă! N-ai ghicit, nu sunt perdele, 
sunt draperii! Şi nu sunt puse ca să facă umbră ci 
ca să facă impresie! Dar ce-ai făcut? De ce te-au 
legat? 

FREEMAN: Am spart o drăcie de porțelan şi- 
s pe cale s-o plătesc cu capul - sunt zălog aici. 


Afară îs o mulţime de oşteni şi m-au prins şi în 
lanţ... 

YORICK: De porțelan? Avea fluturi pe ea? 

FREEMAN: Îhî! Da cine avea timp să se uite 
la ei, că eram supărat pen' că nu mă primea 
coniţa. 

YORICK: Care coniţă, Ofelia? 

FREEMAN: Da, cam aşa. Şi jupâneasa, 
jupâneasa asta bine făcută... 

YORICK: Margareta. Nu te încrede în ea, e 
şefa slugilor şi urechea lui Polonius, care-i 
urechea reginei şi preşul lui Hamlet... Păi, ai 
noroc. De aia nu te-a spânzurat pe loc: era vechea 
jardinieră care plăcea zgripţuroaicei, răposata 
soaţă a lui Dom Polonius. Polonius aştepta de mult 
prilejul să facă praf, da' vezi, nu se cădea s-o 
„săvârşească” cu mâna lui şi în altcineva n-ai 
încredere la chestii din astea! Când ai funcţia pe 
care o ai, trebuie să posezi o conduită ireproşabilă 
în familie şi societate. Ai să spui că-i o ipocrizie 
feudală, da chestia asta se practică, chiar şi la 
americani... 

FREEMAN: Deci acest Poponius... 

YORICK: „Acest” Polonius, P-o-l-o-n-i-u-s! 
este un om mare pentru cei ca noi. Să-i spui 
întotdeauna „domnule” sau, mai oficial, „măria- 
ta”! Aşa cere ierarhia. 

FREEMAN: Nu pricep cum vine. „Mare” este 
cu adevărat regele! 

YORICK: Să te uiţi atent la masa slugilor: 
nimeni nu se aşază, ferit-a sfântul, pe locul altuia - 
fiecare unde trebuie! Asta înseamnă de fapt 


ierarhie, adică disciplină care, în fond, nu-i lucru 
prea rău. 

FREEMAN: Disciplină e în armată, aici 
suntem liberi! 

YORICK: Iar spui cuvinte din cărţi! 
„Libertatea” este o noţiune pentru proşti sau 
pentru mincinoşi. Nu poţi s-o ţii în mână, aşa cum 
nu poţi să ţii soarele să nu se rotească. Vezi tu, ştii 
care-i deosebirea între danezi şi americani? 
Danezii sunt liberi să vorbească deschis, despre 
tot ce le trece prin cap... 

FREEMAN: Haida de îţi baţi joc de mine? Te- 
am prins: parcă spuneai că NU E VOIE să vorbim 
despre... 

YORICK: Adevărat: danezul este liber să 
vorbească despre orice. Americanul însă, e liber 
ŞI DUPĂ AIA! 

FREEMAN: Asta-i o glumă, nu?... Eu tot cred 
în libertatea omului. Atât, că datorez, mă rog, 
supunere regelui, patriei mele şi... atât! Apoi, 
oarecare respect şi pentru rude. 

YORICK: Regele, Cerul, Patria şi basta! 
Pentru tine, dragule, patria va fi de-acum 
bucătăria asta, coridoarele, dulapurile cu alimente 
şi cele cu haine, curtea cu găini! lar regele, cerul, 
rudele şi toate celelalte... pentru toate astea 
adresează-te lui Polonius - el este micul nostru 
Dumnezeu, (se încălzeşte) mâna dreaptă a 
Reginei. Cea care se scobeşte în nas şi se 
scarpină-n fund! 

FREEMAN: Ai haz, omule! 

YORICK: ... le-aş ruga... chestia asta cu 


mâna - aşa că ţi-a plăcut? - te rog să n-o mai 
reproduci. 

FREEMAN: Cum adică, „reproduci”? 

YORICK: Adică să n-o mai spui la nimeni, 
niciodată, cretinule!... lartă-mă, stau cam prost cu 
nervii. 

FREEMAN: Hai că nu mă supăr, că sunt 
băiat de comitet. Explică-mi şi mie însă, cum 
dracu' vine asta... povesteşte-mi IERARHIA, că 
vreau să ştiu tot. Tu trebuie să ştii bine toate 
astea, pentru că eşti prea aproape de miez. Eu n- 
am văzut niciodată un rege, decât în poză, însă 
cred că e un om normal... 

YORICK: Ce e mai grav - asta crede şi el! 

FREEMAN: Şi, nu-i aşa? E-un supraom? Căci 
ştiinţa asta, arta asta a conducerii, trebuie să fie 
ceva greu! 

YORICK: Te cred: toată ziua Ei stau în 
grădina verde, unde nimeni nu te vede. Seara, 
după o zi întreaga de probleme de... stat (de stat 
jos), totul devine deprimant şi se ceartă. Asta e 
singurul sport pe care-l, practică: obişnuiesc să 
critice  caviarul, pe norvegieni,  şampania 
insuficient frapată, cifrele de plan, insuficient 
umflate. Sau fac spiritism, prinţul afirmă chiar că 
l-a văzut pe defunctul rege plimbându-se. Moşul 
însă nu obişnuia să se plimbe încă de pe vremea 
când domnea - vreau să spun, dormea! Era atât de 
bătrân, încât îl apuca somnul pe unde îi venea. 
Medicilor le-a trebuit o săptămână întreagă până 
să îndrăznească să-l deranjeze. Au aşteptat o 
săptămână, apoi, când a început să pută chestia, 


au conchis că nu-i somn, e moarte... 

FREEMAN: Şi treburile regatului? Ce s-a 
întâmplat cu ele în acea săptămână? 

YORICK: Majoritatea proceselor în natură 
tind către o finalitate, indiferent dacă sunt sau nu 
controlate de regi. Şi nimeni n-ar fi observat 
dispariţia lui, te asigur, dacă nu s-ar fi scris despre 
asta în gazete. Ăştia de acum sunt parcă mai vii - 
după cum ţi-am spus, se ceartă! Prinţul vrea 
puterea fără a mai sta la coadă şi speră că, 
purtător de coroană fiind, nu va mai fi obligat să 
meargă la Universitate şi, va avea banii pe mână. 
Regina vrea puterea ei, pe care o avusese din plin 
cu un soţ bătrân şi ramolit. Se spune ca pe vremea 
îmbălsămatului, Polonius intra cu o biată pagină 
de raport în mână la regină - aşa, pe la apusul 
soarelui, şi izbutea să iasă afară, cam obosit, abia 
pe la cântatul cocoşilor... Regele Claudius vrea, 
normal, să-şi păstreze puterea lui, care era mai 
mare atunci când, aşteptând să  decedeze 
bătrânul, făcea ochi dulci reginei şi se purta ca un 
domn, nu ca azi, când adoarme la reprezentații 
publice, încât s-a inventat o flaşnetă specială, care 
acoperă cu sunete dulci distînsele sforăituri. Din 
câte cred eu, prinţul a pus la cale apariţia aşa- 
zisei fantome - trebuie să fie unul dintre actori - şi 
a lansat zvonul că părintele său ar fi făcut, în 
această stare eterică, unele mărturisiri jenante. 
Numai că fantomele nu-şi pot iscăli declaraţiile... 
Şi, colac peste pupăză, tot prinţul a pus la cale şi o 
reprezentaţie ofensatoare la adresa tuturor. Noroc 
ca regele dormea, ca de obicei, şi trezindu-se la 
sfârşit, s-a apucat să aplaude din reflex. Astfel, 


actoraşii ar fi atârnat în ştreang iar Hamlet, care 
n-ar fi păţit nimic, ar fi trebuit să născocească 
altceva mai nou. Se ştie, încă de pe vremea Troiei: 
când Familia se ciondăneşte, apar norvegienii! 
Prinţul norvegian, Fortimbras, are spioni peste tot 
(unul dintre ei îmi spunea că lucrează în parte şi 
pentru regele nostru). Prinţul nostru ar prefera să 
ocupe  norvegienii ţara decât să-l vadă în 
continuare domn pe unchiu-său. Aici ar putea fi şi 
o gelozie juvenilă, un fel de complex de-al lui 
Oedip, pricepi, faţă de mama lui încă tânără. lar 
Fortimbras a intrat ieri până în Polonia şi naivii 
cred că se va mulţumi cu atât. 

FREEMAN: Ce multe ştii... Da cum e chestia 
cu ierarhia ceea? 

YORICK: Am să-ţi explic: cine e cel mai mare 
în stat? 

FREEMAN: Regele! 

YORICK: Cel mai mare, oficial, este regele. 
Apoi urmează regina şi prinţul. Dar ei sunt şi nu 
sunt pentru că mai întâi e regele şi cât trăieşte 
ăsta... Vin apoi la rând, după mărime... Cine vine 
la rând? 

FREEMAN: Papa, Biserica. 

YORICK: Da, dar întâi, nu uita, este regele. 
Vin apoi, în ordine - poţi să-ţi şi notezi - ducii, 
conții, baronii, primarii, notarii, preşedinţii de 
asociaţii, poeţii palatului (ăia de-l pupă-n fund pe 
prinţ şi înainte îl pupau pe tatăl lui) şi tot aşa în 
jos, până la ţăran. Nu vorbim aici despre serviciile 
secrete - astea-s ceva paralel care ţin de rege în 
măsura în care regele ţine de ele. Dacă şi-au făcut 


sau nu datoria faţă de Stat, aflăm sau nu, după 
nouăzeci de ani, din cărţile de istorie. Deci. Când 
regele dă un ordin, se supun, în teorie, cu toţii. 
Regele ar putea porunci (şi s-ar putea sfătui cu) 
ţăranul, direct, nemijlocit. Sau cu baronul. Sau cu 
contele. Nu face însă aproape niciodată aşa, 
şărani sunt un milion, conți, doar câţiva, nu poţi 
vorbi cu fiecare mujic în parte! Când regele dă un 
ordin pentru ţăran, cuvântul trece prin gura 
ducelui în gura contelui, care ordonă baronilor 
care transmit arendaşilor care-şi informează 
boierii şi se face un proces-verbal. Apoi, toboşarul 
satului anunţă prostimii câte ceva. Oricum, 
ţăranul nu pricepe mare lucru. Cum să priceapă 
că dacă eşti stupid, trăiesc zece milioane de 
funcţionari hoţi pe spatele tău? 

FREEMAN: Deci, ţăranul ascultă de rege. 

YORICK: şăranul e supus regelui şi lui 
Dumnezeu, mai ales duminica. Dar pentru el, şeful 
cel mai mare nu-i regele, care şade undeva sus 
într-un palat şi despre care auzi mereu câte o 
legendă, amplificată de băieţii din serviciile 
secrete. Pentru ţăran, stăpânul este vechilul, care- 
l beleşte când are chef, funcţionarul care-i cere 
taxa funciară sau fiul boierului, pe care trebuie să- 
l mai şi păzească atunci când destrăbălatul 
binevoieşte să se culce cu nevasta lui. 

FREEMAN (Indignat): Ce feudalism! 

YORICK: Ce feudalism! Pentru oricine în 
Danemarca - şi nu numai în Danemarca - şeful 
mare e ăl direct. Pentru noi intelectualii, pentru 
cei de la Departamentul Bucătărie, Grajduri şi 
Garderobă, Polonius e regele Danemarcei! 


Claudius e regele regelui nostru dar asta nu ne 
afectează sau nu înţelegem. Pentru noi, proştii, 
orice măsură venită de sus, rea sau bună, are o 
explicaţie, o singură explicaţie logică: AŞA A FOST 
NECESAR - ŞEFUL ŞTIE MAI BINE CE FACE! 
NOI NU ŞTIM MOTIVELE REALE ALE PORUNCII 
SALE... Cam aşa stau lucrurile. 

FREEMAN: E bine de ţinut minte; nu ştiu câtă 
vreme va trebui să mai stau p-aci. Sper să plec 
repede... 

YORICK: Acum, că jupânul te-a fixat aici, nu 
ai nicio şansă. Eşti înfipt ca un cui în bagdacie... 

FREEMAN: Ce imaginaţie bogată ai! 

YORICK: Prietene, eşti destul de inteligent, 
văd că ai stofă de nebun! 

FREEMAN: O fi, n-o fi nevoie de bufoni în 
Danemarca însă eu, nu-ţi fie cu supărare, nu-s 
pasăre de curte. 

YORICK: De la jupân Polonius n-o poţi şterge 
decât pur şi simplu cu picioarele-nainte... Acum ca 
să-l convingi că eşti de încredere, una din două: 
ori eşti omul lui Hamlet (şi atunci te paşte dar te 
lasă, ca să te tragă de limbă) ori nu eşti omul lui 
Hamlet (şi atunci îi devii automat simpatic), poţi 
să faci şi carieră la palat... 

FREEMAN: Mai vedem noi. lo nu fac pact cu 
diavolu! 

Scena 7 Aceiaşi, Margareta, Străjerul 

Intră Margareta, urmată de Străjer, care se 
mângâie, îmbunat, pe burtă. 

STRĂJERUL: Încă o dată, săru mâna pentru 
masă! 

MARGARETA: Să-ţi fie de bine! Nici 


împăratul nu mănâncă aşa de bine ca la mine. 

STRĂJERUL: Câtă vreme norvegienii lui 
Fortimbras nu vor pune laba pe acest grânar, 
despre care fiu-meu învaţă la şcoală că e primul 
din Europa, vom avea, sărut mânuşiţile, ocazia să 
ne mai înfruptăm din aşa delicateţe... 

FREEMAN: Eu am învăţat la şcoală că 
Franţa e primul grânar! 

YORICK: La ce şcoală, unde? 

FREEMAN: În Franţa, bineînţeles! Domnule, 
aici şi milițiile fac politică? (Arată cu bărbia către 
Străjer). 

YORICK: Sigur că da, alte jocuri de noroc au 
fost interzise. Au rămas politica şi ruleta rusească, 
cu legi în loc de gloanţe. 

MARGARETA (Către Yorick, privind la lanţ): 
L-ai făcut să gândească mai cu minte? 

YORICK: Am constatat că Freeman este un 
prea-cinstit nebun în devenire. Dar parcă prea 
cinstit... 

MARGARETA: Şi-ai să-i laşi lui averea? 

YORICK: O are pe-a lui, sub ţeastă. Dacă vrei 
îţi dă şi ţie de-acolo... Sau de mai jos. 

MARGARETA: (Amuzată): Porc bătrân! 

FREEMAN: Madam, mi-ai adus ceva de 
mâncare? 

MARGARETA (Pisică): la puişorule, de-aicea, 
carne de pui! la şi salată à la boeuf, ia şi pulardă 
Empire, ia şi fazan şi vin roşu românesc, care face 
bine femeilor... 

STRĂJERUL: Când îl beau bărbaţii! (Încet) 
Putoarea! (Tare) Mie nu mi-ai dat făzănel!!! 


FREEMAN: Mulţumesc, duduie.  Astea-s 
bucate capitaliste, la mine mama nu dădea! (Bea 
vin. Vesel) Face bine femeilor? Ha, ha... 
Mulţumesc, duduie! 

MARGARETA (Îi împunge fruntea cu fruntea 
ei. Încet): Băiete, să nu-mi faci greutăţi şi o să vezi 
că va fi bine. Când ai venit, toţi ziceau că eşti 
vagabond, un zdrenţăros, un cerşetor. Eu am 
simţit că eşti vârtos pe dedesupbt... Vorbesc 
despre suflet! Ai suflet bun. (li desface lanţul). 

YORICK (Intră în vorbă, fără să fi auzit 
discuţia) Omule, aici, cu cât eşti mai greu de cap 
cu atâta eşti mai uşor de înger. Nimeni n-a văzut 
niciodată un înger legănând în ştreang, altfel am 
şti azi cu toţii dacă îngerul atârnă uşor sau greu. 
Un lucru e sigur: un prost şi un deşptept la fel 
atârnă, dac-au mâncat idem. Dumneata, Freeman- 
dragule, socoteşti oamenii după socoteala ta, 
astfel, dacă vrei să-ţi desăvârşeşti comparaţia, 
urcă-te frumuşel pe-acelaşi cântar cu bieţii clienţi 
ai Străjerilor, cărora li se face lene să mai coboare 
singuri din „cântar”. (Mimează un ştreang care îl 
sufocă). Aşa că ia-o uşurel şi fă-te frate cu dracul 
până treci puntea! 

FREEMAN (Admirând nurii jupâniţei, încă 
proaspeţi): Şi când dracul e aşa frumos, închide şi 
călugăraşul un ochi... Nebunule, nu pricep nimic 
din ce spui, deci e sigur că vorbele tale sunt 
adevărate... Cred că voi mai adăsta un pic în 
colivia asta a mea, cu cârpe frumoase la fereşti, cu 
franjuri... 

YORICK: Draperii! 

FREEMAN: Cu  scuipători barosane din 


porțelan şi cu jupâniţe numai bune de ronţăit... 

MARGARETA: şie nu-ţi permit, puiule! Mie să- 
mi vorbeşti frumos - îţi sunt stăpână, de vreme ce 
ţi-am cumpărat viaţa... (Îi aşază sânii pentru o 
clipă, sub ochi) Ei, ia zi: tot mai vrei să fugi?... Nu 
ştiu cine a zis undeva că... Danemarca ar fi o 
închisoare, aşezată după o cortină de fier... Zi, 
puiule, tot mai vrei să-ţi încerci norocul în altă 
ţară? 

FREEMAN: (Cu o pulpă de pui într-o mână, 
cu paharul în cealaltă şi cu ochii la sânii 
Margaretei. Se linge pe buze): No... Peste tote 
feudalism! 

Scena 8 Aceeaşi, „Regele”, „Regina” (în 
haine bărbăteşti), Omul Negru. Vin de sub scenă, 
pe scara a doua. 

„REGELE”: Ne  iertaţi, avem şi noi o 
întrebare: când se mai joacă o piesă în 
Danemarca? 

MARGARETA (Şefă): Poate, dacă ne ocupă, 
Doamne-fereşte, norvegienii. Cu actuala echipă 
spectacolele au loc numai în campanii - de vară şi 
de iarnă... 

„REGELE”: Care... echipă? 

MARGARETA:  Staff-ul care ne conduce. 
Alteţele lor preferă spectacolele omagiale. Astea 
au loc din doi în doi ani - în mod organizat! 

„REGINA”: În cazul ăsta, mor de foame! mai 
bine mă întorc la munca mea... 

STRĂJERUL (Confuz, după vinul roşu): Şi cu 
ce vă ocupați, doamnă? 

„REGINA”: Sunt coafor de lux şi frizer pentru 
mediile sărace şi mass-media... 


STRĂJERUL  (Dezgustat): Ah! Ziarişti, 
studenţi... 

MARGARETA: Sunteţi liberi să lucraţi ce va 
place sau să intraţi în mişcarea de mase... In 
Danemarca, totul este posibil! La ţară, domnule 
(către „Rege”) puteţi juca rolul Revizorului şi o să 
vi se deschidă toate uşile. 

OMUL NEGRU: Poporul bea cafea? Se 
găseşte? 

MARGARETA: Se bea, dar se găsesc numai 
înlocuitori. 

OMUL NEGRU: Dar ierburi din alea parşive, 
care te fac să visezi frumos atunci când le fumezi, 
foloseşte poporul? 

MARGARETA: Da, însă trebuie să ai bani 
pentru aşa ceva! 

OMUL NEGRU (Îngrijorat): Şi nu cumva sunt 
interzise? 

MARGARETA (Jenată că i-a luat gura pe 
dinainte): Ba da, ba da, noi nu folosim! 

OMUL NEGRU (Frecându-şi mâinile, 
bucuros): Perfect, perfect! Drogurile astea 
minunate trebuie cu desăvârşire interzise! 

MARGARETA: Folosesc ierburi numai 
declasații... 

OMUL NEGRU (Ipocrit): Vai, se poate? 

MARGARETA: Nenorociţii... 

OMUL NEGRU (Bucuros): Nenorociţii! 

MARGARETA: Feciorii de bani gata! 

OMUL NEGRU (Cu respect) Oh! Sărācuții... 

FREEMAN (Încet): Ai fost traficant? 

OMUL NEGRU (Incet): Putin... 

FREEMAN: Contrabandist? 


OMUL NEGRU: Puțin... 

FREEMAN: Bişniţar? 

OMUL NEGRU: Încearcă tu să trăieşti din 
Artă! In Danemarca nu contează decât arta de a 
face bani! La fel se întâmplă în toate ţările prin 
care am trecut şi am jucat. Ştii câţi bani câştigă 
un actor? 

FREEMAN (Ştie): Rahat! 

OMUL NEGRU: Rahat! 

„REGELE”: Eu ce dracu' mă fac? M-am 
deprins să fiu rege pe scenă. În timpul liber, n-am 
viaţă particulară... Nu pot trăi fără să fiu dirijat, 
fără să mi se sufle, fără să fiu îmbrăcat... Şi asta 
ca să trăiesc, pentru o clipă, o viaţă regească. In 
paharele goale, de mucava, mi se pare ca fierbe 
vinul cel mai fin. O dată m-am îmbătat doar 
ducând la buze câteva pahare de vin pictat... 

Scena 9 Aceeaşi, Polonius, care vine de sus. 

POLONIUS: Pe voi vă căutam... 

TOI: Pe... noi? 

POLONIUS (Către actori): Să nu vă prind că 
plecaţi din ţară! Veţi mai juca o dată, în actul doi. 
De astăzi, la porunca şi pe banii regimului de la 
Elsinore. (dispreţuitor însă cu măsură, fin) veţi 
prezenta prostimii (se întoarce către sală şi 
tuşeşte cu înţeles, apoi urcă încet scara, vorbind 
fără să se întoarcă - glasul îi este mai amplificat 
de difuzoare) piese ale autorilor noştri, din care 
să înţeleagă şi nea Cutare cât de bine este în 
Danemarca! 

(Acordurile Internaționalei, în stil Jazz - 
muzică discretă) 

„REGELE”: Eu... eu... eu... n-am să pot să fac 


asta! (Omul Negru îi acoperă gura cu mâna şi îl 
forţează să să se aplece, în reverență, la fel ca el 
şi „Regina”). 

FREEMAN: Ha, ha... Nu-ţi place după 
cortina... de fier? Ai să joci, n-ai să joci, ai să joci, 
n-ai să joci, ai să joci... (gestul de a rupe nişte 
petale invizibile). 

OMUL NEGRU: În regulă, în regulă! 
(Polonius, care se oprise o clipă, fără să se 
întoarcă, continuă să urce). În regulă, Înălţimea 
Voastră! Vom juca orice şi ne va şi place! (Către 
colegi) Ascultaţi vorbele unui vechi traficant, 
obişnuit cu riscul: este mult, de o mie de ori mai 
periculos să nu jucăm cum ne cântă ei... (Către 
sală) Vom juca, domnilor, dar în actul doi! 

— Cortina - 


POLONIUS 


ACTULII 


Scena 1 Freeman, Margareta, Yorick, 
Străjerul. A trecut ceva vreme, căci Freeman are 
barbă, Străjerul e parţial în civil. Toţi sunt 
îmbrăcaţi altfel. Zac pe jos, înconjurați de resturile 
unui prânz copios. 

YORICK: După un paravan poţi ascunde un 
prost, un soldat sau o mătură aşa cum şi Nimicul, 
dacă paravanu-i destul de des, la fel se-arat- 


ascuns privirii noastre. În spatele vorbelor se 
poate afla un gând, o intenţie, o teamă sau vorbe- 
vorbe-vorbe... 

FREEMAN: Sunt din gândurile tale proaspete 
sau au trecut pe la... (Nebunul îi face semn să se 
ferească pe ceilalţi) 

STRĂJERUL: M-ai ameţit de cap. Când 
mănânc bine nu pot judeca repede şi clar. (râgâie 
îndelung). 

YORICK: De-aia te-au şi dat afară de la 
străjeri: mâncai prost şi începuseşi să gândeşti... 
Asta e ceva jenant pentru un străjer. 

STRĂJERUL: Oare? 

YORICK: Daa. Logica e-o problemă de 
alimentaţie, metabolism şi excreţie. Dacă nu te 
uşurezi la vreme, gazele apasă creierul şi 
decretele ies ca pruncii la şapte luni. A fi sărac 
înseamnă a mânca prost şi de aici o gândire 
pragmatică, ţi-e şi ruşine să fii sărac în ziua de azi, 
când virtutea ţi-o dovedeşte numai teşchereaua 
plină! Până la urmă, domnilor şi doamnelor, 
ajungem la concluzia că, judecând după dorinţele 
bietului trup, nu ne permitem să fim săraci şi 
suntem adică obligaţi să fim bogaţi... 

STRĂJERUL: Ştii că ai dreptate? Mi se 
potriveşte... 

FREEMAN: Nu dau eu zdrenţele mele pe zece 
mantii regale! 

MARGARETA: Vorbă mare, puiule! (Freeman 
o răsplăteşte cu o ciupitură de obraz. Ea îi trage, 
de formă, o palmă). 

YORICK: Văd că ţi-a luat jupân Polonius 
„zdrenţe” de mătase, încălțări noi, ce mai, te-a 


zdrenţuit şi te-a oprimat! De când o păzeşti pe 
Ofelia, te-ndeasă cu pungi de galbeni şi prinţul 
Hamlet... (Freeman îi face semn să tacă faţă de 
ceilalţi). 

FREEMAN: Ce pungi, ce pungi, ai băut ceva? 

YORICK: Hai să ajungem cu toţii la un 
compromis şi să spunem că e mai bine, din 
anumite privinţe, să fii sărac vara şi că e mai bine 
să fii bogat iarna. 

FREEMAN: Nu trebuie să facem 
compromisuri, trebuie să ne apărăm demnitatea! 

YORICK: Vara, vara, domnul meu! atunci 
zdrenţele ţin mai răcoare decât blana de samur. 

FREEMAN: Prietene, orice s-ar întâmpla, 
toată viaţa voi fi de partea celor oropsiţi! 

YORICK: şi ganul, ajuns împărat/Întâi pe tată- 
său l-a spânzurat!” 

FREEMAN: Nu se glumeşte cu asta! 

YORICK: Hai sictir! 

MARGARETA: Când eşti sărac, îţi poţi 
permite să fii „darnic”, poţi să împrumuţi lingura 
ta de lemn vecinului - poţi să-i dai şi altele, că şi 
aşa n-au niciun preţ. la prinde tu chiag, cum prinzi 
acu... Ai un cal, n-o să-l dai cu împrumut, să ţi-l 
deşele. 

FREEMAN: N-am cal! 

YORICK: Ba ai! De ieri! 

FEEMAN: E o gloabă. Mi-a dat-o jupânul s-o 
îngrijesc şi a mea să fie dacă nu moare. 

YORICK (Încet): Şi n-o să moară, pentru că-i 
armăsar adevărat. În schimb, tu nu-mi mai spui 
nici mie ce-i mai scrie prinţul Ofeliei. 

MARGARETA: În Franţa, din câte-am auzit, 


au fost răscoale nu o dată şi prostimea a adus la 
palat, în grădina verde, pe unii de-ai lor. Iar ăştia, 
de-ndată ce-au ajuns, au uns ghilotina şi tăiau câte 
o sută de capete pe zi: şi bărbaţi, da şi femei; şi 
boierime, dar şi prostime! Sunteţi tineri, nevoiaşi, 
vă plac revoltele - dar munciti, însuraţi-vă, faceţi 
doi-trei plozi, îngrijiţi-vă de bătrânii voştri bolnavi, 
țineţi-vă fraţii mai mici la carte şi surorile la 
şcoala de croitorie, mai duceţi-vă şi pe la curve! 
Dacă după toate astea vă mai arde de revoluţii, să- 
mi faceţi mie ce vă place! 

YORICK: l-auzi! Aş fi amator... 

Scena 2 

Aceiaşi, fără Margareta şi Străjerul, care ies 
cu vasele cu resturi de mâncare. 

FREEMAN: Prietene, eu n-aş avea încredere 
în nimeni - singurul de care răspund sunt eu! 
Pentru o revoluţie - dacă Doamne-fereşte, ar fi să 
fie - este nevoie, din păcate, de mai mulţi „actori”. 

YORICK: Iar eu zic: trebuie să ai încredere în 
oamenii pentru care zici să lupţi! 

FREEMAN: Nu spun că nu trebuie să am 
încredere, spun că n-am. Acum discutăm de o 
ipoteză: pe cine-ai lua în conjurație dacă ar fi să 
fie? 

YORICK: Ai tu ceva în cap şi mi-e frică de 
faptul că în curând n-ai să-l mai ai. 

FREEMAN: Doar n-o să mă torni tocmai tu, 
prietene! 

YORICK: Ştii ceva? Eu cred în tine. Nu râde. 
Ştiu că nu-i mare scofală să aibă încredere în tine 
un nebun dar, crede-mă, mi-e dor să fiu credincios 
unei idei şi să lepăd jucăria cinismului! 


FREEMAN: Ce facem noi acum e periculos: 
gândim. În Danemarca are cine gândi pentru tine! 

YORICK: Ştii ceva, m-am gândit la o listă de... 
prieteni... Ce zici de Străjer? E nemulţumit că şi-a 
pierdut slujba, nu mai are încredere... 

FREEMAN: A fost prea multă vreme slugă! 

YORICK: ... Maestrul Ciorap. El ajunge 
aproape de alteţele lor şi-i ajută să se încalţe. E 
drept, e pervers, maniac, complexat... 

FREEMAN: Trece-l la „intelectuali“! Altul? 

YORICK: Jupâneasa Margareta... 

FREEMAN: Nu, o femeie? 

YORICK: Femeile nu pot fi revoluţionare? 

FREEMAN: În principiu, da. Dar ele sunt mai 
folositoare ca să facă copii. Băieți! 

YORICK: Bine. Bucătarul? E un om cinstit. 

FREEMAN: E prea gras! Şi un gras e un om 
comod, se teme de fugă. Şi e prea cinstit. Cei prea 
cinstiţi pot fi fricoşi... Arme de unde am putea lua, 
dac-ar fi, Doamne-fereşte, să luăm? 

YORICK: Mai bine dezarmăm garda, Doamne- 
fereşte! 

FREEMAN: Mai bine cerem de la norvegieni, 
Doamne-fereşte! 

YORICK: Dar norvegienii ne sunt duşmani! 

FREEMAN: Norvegienii sunt duşmanii 
regimului, eu n-am nimic de împărţit cu vreun 
norvegian! De norvegieni vom scăpa într-o zi - e 
un duşman uşor de recunoscut - vorbeşte altă 
limbă. Nobilii lui Claudius înjură însă atât de bine 
în limba noastră, încât îi confundăm cu „ai noştri”! 
Pe nobili îi cunoşti după mâini - sunt ne muncite! 

YORICK: Şi tu ai mâini ne muncite! 


FREEMAN: Nu am găsit de lucru! Am citit 
însă multe cărţi interzise şi pentru asta am tot fost 
închis... 

YORICK: Nu mă împac de fel cu ideea ca 
norvegienii... 

FREEMAN: Tot sărac rămâi, sub ocupaţie 
norvegă sau daneză. Într-un fel, ne fac un bine 
dublu: ne scapă de tirani şi ne redeşteaptă 
sentimentul naţional. 

YORICK: De când eşti tu danez, ca să ai 
„sentimentul naţional?” 

Scena 3 Aceeaşi, trei actori 

„REGELE”: Sper că Alteța Sa a fost 
mulţumită! 

„REGINA”: Te cred: încălzisem şoseta până în 
ultima clipă. Când Maria Sa a gemut uşor şi a 
deschis ochii, Prima Cameristă a dat fuga la A 
Doua Cameristă şi domnia ei m-a avertizat să 
pregătesc şoseta. 

OMUL NEGRU: Nu-i umilitor? (Le dă să 
prizeze cocaină) 

„REGELE”: Ba-i umilitor dar suportabil. Din 
spectacole nu scoţi multe parale, aş spune chiar 
că-i un fel de muncă voluntară. Pe când aici... 
Dacă nu se îmbolnăvea Prea Cinstitul Maestru 
Şosetă, să mă roage să-i ţin locul... (Către ceilalţi) 
Bună ziua, domnilor! 

YORICK, FREEMAN (Deranjaţi din complot): 
Mă ziua, nătărăilor! 

„REGINA”: Eu l-am încălzit pe mână. 
Ciorapul! E strigător la cer ca într-un veac 
tehnologic, ca al nostru, să nu existe la Elsinore 
un încălzitor de ciorapi ca lumea. Să trebuiască să 


freci ciorapul între degete până ce se încălzeşte! 

FREEMAN: Şi să nu fie niciun picior de damă 
în el! 

„REGELE”: Pardon? (Continuă) Pentru cine 
nu cunoaşte, nu e mare lucru însă chestia asta 
duce la boli profesionale! Eu încălzesc şoseta pe 
picior - am învăţat de la Maestrul Şosetă, în zece 
şedinţe, cum se face corect! - apoi, după ce am 
încălzit-o pe interior, pe piciorul foarte curat şi 
dezinfectat, alerg în jurul unui stâlp pentru a mări 
căldura piciorului, astfel încât ciorapul să ajungă 
la roşu. Mă rog, undeva pe aproape! Pentru ca mai 
apoi piciorul - cei mai deştepţi dintre 
dumneavoastră o ştiu - pierde din propria căldură 
- o transferă adică şosetei prin transfer de 
căldură. E ştiinţific! 

„REGINA”: Da partea cealaltă a piciorului? 
Cui transferă ea căldura? Acum apare, 
iremediabil, reumatismul! Maestrul şosetă a făcut 
reumatism până şi la... la... (spune la urechea lui 
Yorick, care se arată curios, care spune la ureche 
Omului Negru, care spune din nou la ureche lui 
Yorick - circuitul îi prinde pe toţi câtăva vreme). 

„REGINA”: Dar să stăm strâmb şi să judecăm 
drept: sunt şi munci cu mult mai periculoase 
(Freeman îşi umflă muşchii): Nu toată lumea a 
izbutit să prindă locuri căldţe, ca bucătarul, de 
pildă, care e un... 

„REGELE”: Da, e un... 

FREEMAN (Lui Yorick): şi-am spus eu?! 

„REGINA”: Cât de mult se expune, de pildă, 
Uşierul principal! (Freeman îşi dezumflă muşchii) 
El deschide uşile. Colegul lui, Al Doilea Uşier, le 


închide mai apoi. Uneori stă şi o zi până se închid, 
alte ori (şoaptă) uşile rămân permanent închise! 
Dar ei - la datorie! Şi amândoi sunt expuşi 
curentului: mai întâi dumnealui, Primul Uşier, ca 
slujbaş principal, apoi colegul lui, slujbaş de-a 
doua categorie, care închide ceea ce deschide 
însuşi Primul Uşier în faţa mărimilor... 

YORICK: Ciudată treabă: unul strică ce-a 
făcut celălalt! 

„REGELE”: Şi asta nu e tot! Când măria-sa 
Hamlet, prinţul, vine ca o furtună şi dă uşile de 
perete, se stârneşte un curent pe scări... 

„REGINA”: Mie mi-a prins o dată nasul între 
uşă şi perete! Nu ştiam nişte reguli elementare, pe 
care uşierii, cu experienţa lor de-o viaţă... Ştiaţi că 
nu sunt angajaţi decât uşierii cu dosar bun? Sunt 
ultraverificaţi, pentru că, nu-i aşa, „uşile au 
urechi”! 

„REGELE”: Şi în munca noastră, pe scenă, ne 
luptăm cu greutăţile vieţii. Ştiţi, şoaptele fac şi ele 
curent. Un curent mic, da un curent mic dintr-ăsta 
poate să te facă să pierzi o muncă de artist şi să te 
zvârle prin închisori. Din care să-ţi dea tot Ei 
drumul, când li s-a urât, cerându-cţi scuze ca s-au 
înşelat sau mândrindu-se că ţi-au făcut dreptate. 
Câteodată zic, că e mai bine să fii bucătar, sau 
uşier, decât artist sau politician. 

FREEMAN: Cum dracu' de s-a adunat la un 
loc o gaşcă atât de mare de paraziți?! 

OMUL NEGRU: Ha? Ai zis adicătelea ceva? 

FREEMAN: No! 

YORICK: As, o şoaptă dusă de curent. Un fel 
de Fata Morgana sau Nenea Morgana... 


(Omul Negru iese din scenă, discret - dispare 
pur şi simplu) 

Scena 4. Aceeaşi, fără Omul Negru 

FREEMAN: Heei! Camarzi la bine şi la rău! 
Nu-i aşa că viaţa nu mai are niciun rost atunci 
când ţi-e frică? Că-ţi vine să faci ceva... ceva (cu 
mâinile, construieşte ceva măreț, apoi)... să faci 
pe ea de viaţă, stând mereu cu frica-n sân să nu 
loveşti uşa prea tare, să nu spargi o jardinieră de 
porțelan, să nu râgâi la adunare, să nu se creadă 
că nu zâmbeşti destul, să nu spui bancuri decât în 
şoaptă, în budă, cu uşa închisă de două ori, să-ţi 
tremure fundul pentru că n-ai încălzit ciorapul cu 
două grade mai mult... Hei, de ce tăceţi? N-aţi 
visat niciodată altă viaţă, mai umană, fără 
exploatare, în care voi, poporul, să fiţi la putere? 

„REGELE”: În Franţa poporul a ajuns la 
putere! Şi unul de-al lor, un avocat, domnul 
Robespierre, s-a aşezat în frunte, instaurând 
domnia poporului şi a fericirii. Ştii câte capete a 
tăiat apoi Robespierre? Normal, într-o zi a venit 
rândul şi pentru capul lui... Revoluţia, domnul meu 
- am fost martor şi ştiu - ţine o clipă! O clipă 
sublimă, dar o clipă! apoi „democraţia” veche, 
bătrână, este înlocuită cu o „democraţie” nouă. O 
săptămână, două, lucrurile care au fost se spun în 
gura mare. Cei care au fost decapitaţi pleacă pe 
lumea cealaltă cu întreaga vină şi începem curat, 
de la zero. Încet-încet, vina pentru ce se întâmplă 
nu mai e, nu mai poate fi numai „moştenirea 
trecutului”. Încet, încet, se învaţă tăcerea - la 
început din interes, apoi din frică. Cei din vârf fac 
burtă, se înconjoară cu străjeri, uşieri discreţi şi 


actori care să joace ce li se porunceşte. În toate 
vremurile, este la fel: ce nu poate face satârul 
gâdelui sau bastoanele străjerilor, face banul şi 
corupţia. Căci corupţia este singurul lucru care 
merge de la sine într-un stat. Într-un stat 
democratic, afli din presă că există. Sub tiranie, 
ştii că este, dar nu poţi să-i bănuieşti marginile... 

FREEMAN (Încet, lui Yorick): şi-am spus eu? 
Să-l tai de pe listă! 

Scena 5. Aceeaşi, Laertes 

LAERTES (Apare de sus, cu chipul umbrit de 
o pălărie mare şi o mantie aruncată peste umăr): 
Hopa! Oamenii tatii se distrează bine! Sunt 
încântat... 

Atmosfera se relaxează brusc. Freeman s-a şi 
aşezat pe un butoi. 

LAERTES: la te uită, lume nouă! Hei, tu 
frumosule, parcă nu te ştiu. Eşti pedagogul 
Ofeliei? 

YORICK (Încet): E Laertes, băiatul lui 
Polonius! 

FREEMAN: Nu, nu am această... cinste. 

LAERTES: Eşti cumva spiţer? Sau diacon - 
ceva? 

FREEMAN (Îl umilă râsul): Aş! 

LAERTES: Că aşa a râs şi Lili iarna, iar vara 
legăna pruncul la sân şi cam plângea. 

FREEMAN: E nu, nu sunt din ăia! 

LAERTES: Să fii noul comis? Parcă nu miroşi 
a cal... nici a iapă... 

FREEMAN: Aş, n-aţi ghicit! Cu toată cartea 
dumitale, nu te prea pricepi la oameni, aşa-i? 

LAERTES:  Aşa-i, aşa.-i... Poate sunteţi 


grămătic. Da, sigur sunteţi grămătic, pentru că nu 
aveţi bătături în palme! Ca hoţii! 

FREEMAN (Neliniştit): Ca hoţii? 

LAERTES: Am glumit, nu are voie omul să 
glumească? Ca hoţii, ca artiştii, ca învățătorii... 

„REGINA”: Şi cine spune că dom Laertes e 
om rău, că-i place să se bată cu oricine, numai să 
se distreze?... 

LAERTES: Pari învăţat, domnule! 

FREEMAN: Mă măguliţi, domnule! 

YORICK: E învăţat cu foamea, cu frigul... Cu 
femeile! 

LAERTES: Sau poate sunteţi noul ajutor al 
judelui. Îmi păreţi om cinstit şi cu judecată. 
Greşesc? Nu, nu greşesc. Trebuie să fiţi cineva 
„mare”, important... 

FREEMAN: Mă copleşiţi! 

LAERTES: Strălucitor, manierat, fin, 
diplomat... 

FREEMAN: Oh, alteţă... 

LAERTES: Sau poate sunteţi de neam şi mai 
bun: vreun cavaler scăpătat... 

FREEMAN (Copleşi): Înălţimea Voastră... 

LAERTES: Sau un negustor bogat, foarte 
învăţat, frumuşel şi cu o gândire enciclopedică... 

FREEMAN: O, nu, alteţă, măria voastră... Eu 
îmi port cu mândrie demnă puţinul pe care îl am 
şi... Faptul că m-aţi remarcat, din mulţime, din 
toată mulţimea asta, mă măguleşte, deşi n-aş vrea 
să... 

LAERTES: O nu, o meritaţi! 

FREEMAN: Ştiţi, mă păzesc de laudele 
vulgare, dar cuvintele dumneavoastră... atât de... 


atât de... atât de... 

LAERTES: Căcănarule! 

FREEMAN: Vai, nu trebuie să mă... Cum?... 
Cum aţi spus? 

LAERTES (În faţa lui, crăcănat, cu mâinile în 
şolduri şi cravaşa în dreapta, legănându-se ca un 
metronom): Am spus „Căcănar”. Şi mai spun: „pui 
de căţea”, „pitecantrop”, „găoază”, „vierme... 

(Freeman tremură de furie. Laertes ridică 
cravaşa - o clipă de tensiune, în care Freeman 
ridică mâna să se apere, sau să smulgă cravaşa, 
dar după primele lovituri el începe să se 
tăvălească, isteric, pe jos, ocolind loviturile). 

LAERTES: Îndrăzneşti să ridici mâna asupra 
stăpânului?! Na şi na! (Se opreşte. Freeman 
rămâne întins. Gâfâie amândoi) şi-a dat cineva „pe 
loc repaus”? Eu n-am auzit! Drepţi! Drepţi, am zis! 
Nu faceţi sport, sunteţi graşi! Da, regişorule, da, 
reginuţo! Da, nebunule! Drepţi! Drepţi toată 
lumea! Înainte fuga, marş! (Toţi fug ca nişte 
iepuri) Pe loc! Înapoi fuga marş! Stop! (Aruncă 
cravaşa) Freeman, aporte! Se pare că ai nevoie de 
lămuriri suplimentare... Culcat! N-am auzit când 
ai lovit pământul! Trebuie să sune paftaua 
centironului! 

YORICK: N-are centiron, măria-ta! 

LAERTES: Ba are, l-am văzut eu! Dar dacă 
spui tu, nu mă supăr: tu eşti doar nebun şi încă un 
nebun oficial. Dar voi, voi aţi văzut centironul? 

CEILALEI: Da, l-am văzut, l-am văzut! 

„REGELE”: Eu l-am văzut de mai multe ori! 

„REGINA”: Pot să vi-l şi descriu... 

LAERTES: Nu e nevoie. Ai auzit, Freeman 


băiatule? L-au vazut! Ei zic că l-au văzut. Haai, 
ridică-te o dată... Aşaa... Culcat! Drepţi Culcat! 
Drepţi! Încă n-aud nimic! Salt înainte! Culcat! 
Drepţi! Spune: sunt un rahat! Nu spui, nu? Culcat! 
Drepţi! 

FREEMAN (Legănendu-se): Sunt un rahat! 
Sunt un câine... tot ce vreţi. 

LAERTES: O broască. Eşti o broască. Ia să te 
văd cum face broasca! 

FREEMAN: Oac! Oac-oac-oac-oac! 

LAERTES: Perfect, dar mai trebuie să şi sari. 
Sari! (Freeman sare) Aşa, puiule. Acum strigă: 
„Trăiască regele!” 

FREEMAN: Trăiască regele! 

(Freeman se târâie încet, pe treptele scării. 
Din penumbră se disting pe platforma scării două 
siluete) 

Scena 5 Aceeaşi, Polonius, Margareta. Vin de 
sus. Polonius nu are mantie, pare mai uman şi 
puţin răvăşit. 

POLONIUS: Ce-i mascarada asta? Ce se 
întâmplă? 

LAERTES (Îşi pleacă capul): Iertare, măria- 
voastră! 

POLONIUS: Ăsta nu-i Laertes, Laertes e în 
Franţa. Tu cine dracu’ eşti? 

LAERTES (Îşi scoate masca): Iertare, măria 
ta! Glumeam, nu era nimic vinovat în gluma 
noastră... (Cu lumina crescută şi fără mască îl 
vedem pe Omul Negru) 

YORICK: „A noastră?” 

(Toţi sunt furioşi, dar nu îndrăznesc în faţa lui 
Polonius) 


POLONIUS (După o clipă de tensiune, 
izbucneşte în râs): Dar văd că ştiţi să vă distraţi! 
Ha-ha, ce-o să mai râdă Laertes când va afla! 
(Margaretei) Ai grijă, hainele să fie spălate, să nu 
ia păduchi de la actoraşul ăsta. Hai băieţi, luaţi-vă 
valea! Vă ajunge azi cu râsul. Şi tu, domnule 
Freeman, poţi să fii mulţumit c-ai scăpat aşa uşor. 
Dacă era fiu-mu, poate te înţepa şi cu spada, că se 
pricepe. Sper că ţi-a prins bine lecţia asta şi-ai să 
intri în rândul oamenilor. 

FREEMAN: Nu, n-am s-o uit. 

POLONIUS: Să nu uiţi, Darie!... Ei hai, 
împrăştiaţi-vă. 

(Toţi coboară scara sub scenă. Undeva jos se 
încinge o bătaie care se stinge treptat) 

Scena 6 Polonius, Margareta 

Polonius se aşază, obosit, pe treptele de jos 
ale scării. Uşor, se sprijină de ea, care s-a aşezat 
cu o treaptă mai sus. Margareta îl mângâie, 
matern, pe cap. Tac o vreme. Polonius oftează. Se 
aude un zgomot de paşi (în difuzoare) Polonius se 
crispează. 

MARGARETA: Prinţul? 

POLONIUS: Prinţul! 

Tac o vreme. De undeva, se aude melodia, 
cântată ceva mai lent, „Lili Marleen”. 

POLONIUS: Petrece cu tinerii din gardă. 
Auzi? 

MARGARETA: E un cântec de dragoste. 
Dumitale nu-ţi place? 

POLONIUS: Dragoste? La vârsta mea? 

MARGARETA: Eşti tânăr, puternic. Niciodată 
nu am ochi pentru nimeni altcineva, de-ar fi poleit 


cu aur! 

POLONIUS: Şi eu ar trebui să te cred? L-ai... 
încercat pe Freeman, nu-i aşa? Face faţă... 

MARGARETA (Schimbă vorba): Ce-a vrut 
prinţul? 

POLONIUS: Ca să mă înfrunte, pe Ofelia. Dar 
vrea capul meu. O să însceneze el ceva... 

MARGARETA: Să fugim mai bine în Franţa! 

POLONIUS: Ori el, ori eu! 

Margareta oftează, îl mai mângâie pe cap şi 
pleacă, urcând scările. Deodată, lumina se 
schimbă. În spotul care vine dinspre pasarela din 
spate, o umbră creşte. Şi nu este Margareta. 

Scena 7 Polonius, Hamlet, Dumnezeu 

POLONIUS: Margareta? 

(Se întoarce, cu simţurile la pândă. Se aud 
paşi, grei, cum trebuie să fi sunat paşii statuii 
Comandorului. O răsuflare teribilă, amplificată de 
difuzoare. Polonius încearcă să nu se clintească, 
sfidând pericolul însă nu rezistă şi fuge spre uşa 
enormă. Trebuie să se ridice pe vârfuri ca să 
ajungă la clanţă. Uşa nu se deschide! Impinge, 
bate - în zadar. 

POLONIUS: Hei, străjeri! Deschideţi! Oameni 
buni! (Gâfâie) Vă rog, să deschidă cineva! (Cade în 
genunchi) Doamne, ai milă... Adio, lume frumoasă, 
cea mai buna dintre lumi... adio, dragoste, adio 
bogăţie... (Îi vine o idee) Doamne, fă ceva: sunt la 
fel cu toţi ceilalţi, cu nimic mai rău, ce dracu’ - 
Doamne-iartă-mă! - regimul m-a făcut ceea ce 
sunt! Vreau să trăiesc, chiar şi sărac... De ce nu-l 
iei mai bine pe Hamlet? Ia-l din spatele meu pe 
nebun, mă va ucide! (Plânge) Te rog, fă să se 


deschidă... (Poruncitor) Hai, fă să se deschidă! 
Plătesc oricât, totul are un preţ. Hai, Doamne, nu 
ezita! E neomenos! Uite, în genunchi te rog: tu 
eşti cinstit, înconjurat de cinstiţi, ce mai contează 
o oită-acolo? (Umbra se apropie şi mai mult) Nu 
mă lăsa aici, cu Hamlet, nu mă lăsa! Te rog, uite, 
te roagă Polonius, care nu a rugat, niciodată, pe 
nimeni, nici chiar pe rege! Am să-ţi mulţumesc, n- 
o faci pe degeaba. (E aproape întuneric) Dau o mie 
de ducați la biserici! Dau două mii! Dau un 
milion!!! (Lumina s-a stins de tot, răsuflarea 
aproape acoperă replicile) Facem juma-juma! 
(Întuneric deplin, apoi scârţâitul unei uşi masive) 

POLONIUS: Am scăpat! 

(O voce din off: „Ha! un guzgan. Mort, pe-un 
ducat că-i mort!” Un urlet) 

Scena 7 În întuneric, se aud paşi care se duc, 
care vin, care urcă, care coboară. Scena se 
luminează încet. Pe podium, „Regele”, „Regina”, 
„Omul Negru”. În pantomimă, „Regele” şi „Omul 
Negru” se duelează, încurajați de „Regină”, care 
le întinde pocale de vin. „Regele” bea puţin, apoi 
scoate un inel de la deget şi-l pune în pahar. Omul 
Negru mulţumeşte, „Regele” îl bate protector, pe 
umăr. Voci din off: „Acum l-a otrăvit - i-a pus ceva 
în pahar” Haida de nu vezi că sunt prieteni?” „Du- 
te-n paloşu meu, îţi spun că-l omoară! Io am mai 
fost la filmu’ ăsta!” (Fluieră. Strigă tare) „Pup-o 
bă!” Omul Negru a căzut la pământ. „Pup-o bă!” 
Încet: „Filmu-i film, da Hamlet trăieşte! L-ai văzut 
azi pe Polonius?” „Zace pe undeva şi se-mpute de 
somn”. „Oare?” După ce s-au sărutat, „Regele” şi 
„Regina” se închină publicului pe care nu-l vedem. 


Aplaudă cineva. Se lasă cortina peste publicul 
nevăzut. 

Scena 8 Aceeaşi, Freeman, Yorick. Actorii îşi 
strâng recuzita şi coboară. Freeman vine de sus, 
trece printre actori. Jos se întâlneşte cu Yorick, 
care vine de sub scenă. 

FREEMAN (Îi şopteşte ceva la ureche): Crezi 
că e bine pentru noi? 

YORICK: Schimbarea domnilor, bucuria 
nebunilor! Pe Polonius Îl ştim; nu-l ştim pe cel care 
va veni în locul lui. De bună seamă, mai zelos, mai 
tânăr, mai afurisit... (Îngrijorat) Eşti sigur că nu 
te-a văzut nimeni? 

FREEMAN: Nu era decât Hamlet şi regina. 
Am auzit: „Ha! Un guzgan! Mort! Pe-un ducat că-i 
mort!” Ăsta a fost Hamlet. Şi-apoi: „O, m-a ucis...” 
Ăsta era jupân Polonius. Nu-i venea parcă să 
creadă. Mi-a îngheţat atunci şi limba-n gură. 

YORICK: Repet, te-a văzut cineva? 

FREEMAN: Poate regina da era întuneric. Să 
fug din Danemarca? 

YORICK: Prea târziu, te-ar ajunge din urmă. 
Roagă-te lui Dumnezeu! 

OMUL NEGRU: Am avut succes cu piesa 
noastră. Prințului, cel puţin, i-a plăcut. Şi nici 
jupânul n-a mai venit să ne critice. I-o fi plăcut şi 
lui, dac-a fost în sală. 

YORICK: Dac-a fost în sală, atunci i-a plăcut! 

FREEMAN: Sigur i-a plăcut, dac-a fost în 
sală! 

„REGELE”: Prinţul este un fin cunoscător. 
Înainte de premieră, am stat de vorbă şi 
deplângea soarta teatrului danez, care face 


concesii publicului. Ştii ce-i place? N-o să mă 
credeţi... Îmi zice: „Te-am auzit recitindu-mi într- 
un rând o tiradă care n-a mai fost jucată; sau, 
dacă a fost, nu mai mult decât o dată, pentru că 
piesa, după câte-mi amintesc, nu a plăcut 
mulţimii: era ca icrele negre pentru gloată; dar 
era - după părerea mea, şi a altora a căror 
judecată asemenea lucruri o întăreau din plin pe a 
mea - era o piesă minunat de bine alcătuită scenă 
cu scenă, scrisă cu simţul măsurii şi cu pricepere. 
Îmi amintesc cum spunea unul, că stihurile nu au 
în ele măscări care să facă miezul pipărat, nici 
întorsături de frază care să-l învinovăţească pe 
autor de pedanterie; ci o numea o treabă cinstită, 
pe cât de sănătoasă pe atât de plăcută, cu mult 
mai multă prestanţă decât fineţuri. Mi-a plăcut 
mai cu seamă o anumită tiradă: era povestirea lui 
Eneas către Didona, mai ales unde vorbeşte de 
căsăpirea lui Priam”. (Freeman care îl privea cu 
atenţie, gândindu-se în altă parte, tresare la 
cuvântul „căsăpire”) A, nu ştii povestea? Când 
Pirus, cu veşmântul roşu de sânge, mânjit din 
creştet până-n tălpi, cu sânge de la mame, taţi, 
feciori şi fiice, închegat pe ulițele Troiei... când 
Pirus, răzbunător, s-a apucat să taie braţele şi 
picioarele lui moş Priam, ciopârţindu-le... 

FREEMAN: Ajunge! Am văzut asta! (Îi vine să 
vomite) 

Scena 9 Aceeaşi, Margareta, care intră pe 
uşa cea mare şi Străjerul care vine de jos. 

MARGARETA (Plânsă): Domnul Polonius nu 
se simte deloc bine... (Se lipeşte pentru o clipă de 
trupul lui Freeman) Trebuie să găsesc un stăpân: 


ce-o să se întâmple cu mine, dacă nu mă 
stăpâneşte nimeni? 

YORICK (Numai pentru ea): Să râdem 
cucoană! Schimbările fac bine la ten! 

MARGARETA: Jupâne Freeman, te aşteaptă 
cineva. Du-te! 

FREEMAN: E... 

MARGARETA: Nu-ţi fie teamă, e regina 
noastră... 

(Yorick îi face semne disperate să nu urce 
scara) 

Freeman se opreşte în dreptul canatului 
deschis al uşii, îngenunchează. Din umbră, se vede 
doar mâna întinsă pentru a fi sărutată. 

MARGARETA: Aşa, sărută mâna care-ţi va fi 
stăpână.  (Isterizată) Trăiască noul şambelan, 
domnul Freeman! (Încet) Dumnezeu să-l ierte pe 
Polonius! 

Scena 10 Aceeaşi, Polonius. Uşa se închide. 
Freeman se retrage, în genunchi, şi rămâne plecat 
spre uşă. Actorii au ieşit ca să îl târâie apoi în 
scenă pe Polonius, în agonie. Îl duc la scenă. 

OMUL NEGRU: Aş da un cal ca să ştiu cine i- 
a făcut felu’! (Către „Rege”) Hei, colega, în 
tinereţe ai slujit, mi se pare, la un doftor. De ce 
boală suferă acest biet muribund? 

„REGELE”: Habar n-avea de teatru! (Deşi 
împins de ceilalţi, se teme să se aplece deasupra 
lui Polonius) Îmi e frică de morţi! 

OMUL NEGRU: Dar nu e mort! 

MARGARETA (Cerşind aprobare de la noul 
şambelan): Faceţi, faceţi ceva, doctore! 

„REGELE”: Sigur, nu e foarte mort, dar a 


suferit un biet atac de cord, fatal, se pare... 
Medicina e neputincioasă! 

MARGARETA: (Plânge reținut.  Acceptă 
complicitatea): Da, a fost un atac de cord... 

FREEMAN (Zgândără rana): Eşti... sigură? 

MARGARETA: ... Este şi părerea Alteţei Sale! 

FREEMAN: Atunci este sigur. Îngropaţi-l 
frumos! Bine! Cu pompă! Puneţi-i în coşciug şi 
cioburile de la vaza aceea frumoasă de porțelan pe 
care-o să le găsiţi în fostul meu dulap. Să se 
bucure şi pe lumea cealaltă de ea... 

YORICK (Care a pipăit pe muribund şi s-a 
murdărit de sânge): Şi ăsta ce e, vin? E sânge, 
domnule, e sânge! 

FREEMAN: (Glacial): E de la inimă! Inima e 
un organ scăldat în sânge. Nu ştiai sau vrei să-ţi 
arăt? (Încet) Nu întreba nimic, prietene. Regii nu 
sunt judecaţi decât de Istorie! La fel şi prinții... 

POLONIUS (Întâi geme, apoi începe să se 
ridice): „A murit şi a plecat 

Dus e, doamnă mare; 

Iarba-i stă la căpătâi 

Şteiul, la picioare. 

Tra, la, la...” 

MARGARETA (Către salā): Dumnealui 
delirează! 

„REGELE” (Nedumerit): Poezica asta trebuia 
să o spună Olefia, nu? Nu? 

POLONIUS: „Alb i-e giulgiul, ca de nea...” 

STRĂJERUL (Îşi face cruce): Doamne-iartă- 
mă! 

POLONIUS (Lui Yorick): „Pentru dumneata, 


mărar şi căldăruşe (Lui Freeman) „Virnaţ 
pentru dumneata - câteva fire şi pentru mine. 
Duminica i se mai spune şi floarea-iertarii. 
Nu, nu, virnaţul trebuie să-l porţi altfel decât 
mine”... 

FREEMAN: De ce nu-l luaţi de-aici? 

POLONIUS (Margaretei): „El s-a sculat şi s- 
a încins 

Şi-ndat i-a descuiat; 

Ea, fată a intrat la el. 

Dar fată n-a plecat”... 

Polonius cade. Cineva  răsuflă  uşurat. 
Margareta plânge în tăcere. 

„REGELE” (Obsedat) Asta trebuia s-o spună 
Ofelia, nu? Nu? 

POLONIUS (Cu glas din ce în ce mai stins): 
„Pe targă l-au purtat descoperit 

Tra, la, la, la, la, la, la, la. 

Cu lacrimi groapa o au potopit 

Cu bine, hulubiţa mea! 

Polonius face semn lui Freeman să se 
apropie. Îi şopteşte la ureche: „Poftim o 
margaretă (apucă mâna Margaretei şi i-o dă). Aş 
fi vrut să vă dau nişte toporaşi, dar s-au ofilit 
toţi când a murit tata. Spun oamenii că a avut 
un sfârşit bun”. 

MARGARETA: Cine? 

POLONIUS (Se ridică, într-un fel de transă. 
Dă impresia că pluteşte, ca şi duhul lui Hamlet, 
fără greutate): Polonius. N-ai aflat că a murit? 

FREEMAN: Cine? 

POLONIUS: Aveţi grijă unde îl puneţi, să nu 


devină o legendă. 

STRĂHERUL: Cine? 

POLONIUS: Polonius! A murit, n-aţi auzit?! 
Leşurile devin repede legendă... După ce se duce 
mirosul şi rămân cinstitele oase. Nu ne trebuie o 
nouă legendă în Danemarca! Şi aşa poporul a fost 
hrănit cu legende, în loc de pâine. Să spuneţi că a 
plecat în Franţa. 

„REGELE”: Cine? 

POLONIUS: Cum cine? Polonius? 

MARGARETA (Către Freeman): Trebuie să-l 
luaţi de aici! Să moară decent. Cine ştie ce mai 
poate să spună... N 

FREEMAN (Încet): Aşa... Întotdeauna e mai 
periculos ceea ce se bănuie decât ceea ce se 
spune pe şleau. Şoapta nu poate fi dezminţită... 

POLONIUS: Aveţi grijă: umbra sărmanului 
Polonius să nu cadă peste bietul  ucigaş. 
Danemarca are nevoie de simboluri curate pentru 
viitor. 

MARGARETA: Aiurează. 

POLONIUS: Aş fi fost dar nu mai sunt, şa 
rămână măcar ce nu mai este şi n-a mai fost. 
Doamne, lasă lumea asta a ta măcar aşa cum e! 
Cu bunii noştri ucigaşi de nevoie, cu escrocii 
noştri de încredere, cu hoţii noştri de modă veche, 
care mai lasă văduvii un pitac în fundul 
buzunarului - se fac că nu-l văd - cu nebunii noştri 
umili, care nu vor purta niciodată coroană... 

STRĂJERUL: Mie mi se pare că vorbeşte 
limpede! 

POLONIUS: „Scumpele mele doamne, noapte 
bună, noapte bună, noapte bună!” Cade din nou. 


„REGELE”: Cred că acum a murit de-a 
binelea - nu mai răsuflă! 

STRĂJERUL (Pipăie): Nu mai curge sânge... 
(Încet) Laertes o să vrea să-şi răzbune părintele... 

FREEMAN (Care a auzit, se întoarce spre 
Străjer şi spune tare): Dacă va fi ceva de răzbunat, 
prinţul Hamlet o va face! Aşa trebuie să ştiţi! 

STRĂJERUL (Numără, arătând cu degetul): 
Una, două, trei, patru, cinci, şase... 

OMUL NEGRU: Păcat că n-a putut vorbi cu 
noi. A fost un om bun, în felul lui. Ar fi putut să ne 
facă felul pe loc, atunci când am jucat în comedia 
lui Hamlet! 

STRĂJERUL: ... patru doi, patru trei, patru 
patru... 

FREEMAN: Dumnezeu să-l ierte! 

STRĂJERUL.: ... cincizeci şi trei, cincizeci şi 
patru! Cam multe răni pentru o singură spadă! 

POLONIUS (Are o tresărire): Unde sunt? (Se 
ridică, vioi, cu aparenţa sănătăţii pe care o dă 
uneori apropierea de moarte) De ce stau pe 
pământ? 

YORICK: Domnule, spuneţi-ne cine v-a ucis! 
(Freeman îl strânge puternic de umăr) 

POLONIUS: Ucis? Sunt viu! Voi trăi o sută de 
primăveri, voi serba cel de-al o sutălea trandafir 
prins în cununa vieţii mele... 

MARGARETA: Cine te-a ucis? (Freeman îşi 
strânge cealaltă mână pe umărul ei) 

POLONIUS: Ştii câte lucruri bune au trecut 
prin mine? N-am trăit degeaba. Maria Sa mă 
invita la piesele cu actorii străini, unde în pauză 
mâncam creveţi şi beam şampanie... Purtam 


stofele cele mai scumpe noaptea, pe lângă casă, ca 
să nu fiu pizmuit, iar ziua mă îmbrăcam sobru ca 
un popă... aveam cheile din tot palatul ăsta... Opt 
regimuri am schimbat în zece ani şi toţi m-au găsit 
potrivit pentru rolul meu... Şi, într-o bună zi, poate 
mă vor unge rege peste... 

OMUL NEGRU: Cine te-a ucis, omule? 

POLONIUS: Femeile m-au iubit, păcat că n- 
am avut timp, n-am avut timp... 

OMUL NEGRU: Cine?! 

POLONIUS: ... Hamlet!... (Moare. E acoperit 
cu un cearşaf) Străjerul face cu creta conturul. 
Freeman îl îmbrâncegşte. 

„REGELE”: Ce-o fi vrut să spună cu 
„Hamlet”? 

Scena 10 Trupul lui Polonius este purtat, în 
sunetele unui marş funebru, care este acoperit, 
treptat, de tulburătorul „Lili Marleen”. 

MARGARETA: l-am spus că nu-i decât un 
cântec de dragoste... 

(les) 

Scena 11 Scena rămâne goală zece secunde. 
Apoi, pe stâlpii de susţinere a platformei scării, 
coboară  „bascula” şi cuțitul triunghiular al 
ghilotinei. „Regele“, de la rampă şi Omul Negru, 
dinspre fundul sălii spre rampă, spun două poveşti 
paralele. Replica lor este încrucişată, astfel încât 
să se înţeleagă bine. 

„REGELE”:  Nenorocirea a lovit regatul 
Danemarcei. Alteţele lor nu se simt bine, 
şambelanul a decedat în urma unui atac de cord... 

OMUL NEGRU: Nenorocirea a lovit regatul 
Danemarcei, marile puteri i-au hotărât deja 


soarta, putem să stăm noi şi-n cap! Alteţele lor au 
sănătatea zdruncinată după atentatul, din fericire 
nereuşit, de săptămâna aceasta... 

„REGELE”: Şambelanul nu a putut fi salvat 
însă medicul şef al Curţii ne asigura că vieţile 
regelui şi ale reginei sunt în afară de orice pericol. 
Medicul şef este specializat în meniuri cumpătate 
şi scaune dese, fapt pentru care se bucură de o 
faimă mondială. 

OMUL NEGRU: Nimeni nu mai înţelege 
nimic: în ciuda doctorilor, Majestăţile lor sunt încă 
în viaţă! Deşi ziarele de scandal spun că au fost 
otrăvite printr-un accident: otrava ar fi fost 
destinată prinţului Hamlet... 

„REGELE”: Prinţul Hamlet are sănătatea 
şubrezită după durerea provocată de moartea 
celui care ar fi trebuit să-i fie, după cum spun 
gazetele guvernamentale, tată-socru. 

OMUL NEGRU: Ofelia s-ar fi sinucis, se 
spune, de bunăvoie. Aşa se va spune, vă amintiţi, 
şi despre Marilyn Monroe... 

„REGELE”: Armatele prinţului norvegian 
Fortimbras au intrat în Danemarca. 

OMUL NEGRU: Armatele lui Fortimbras au 
năvălit în Danemarca. Familia regală este arestată 
la domiciliu. Ziarele guvernamentale spun că, pur 
şi simplu, majestăţile lor stau prost cu sănătatea. 
Fortimbras declară că ajutorul frăţesc pe care îl 
acordă armata norvegă se datorează cererii 
exprese a prinţului Hamlet... 

„REGELE”: Eliberatorii patriei, soldații 
norvegieni, au fost primiţi cu flori de către 
populaţie. Mă rog, de o parte a populaţiei. Cu 


această ocazie s-a aflat că ajutorul norvegian vine 
în urma cererii de ajutor din partea prinţului 
Hamlet, care a dezvăluit existenţa unui complot 
care ar fi dus în final la vânzarea ţării turcilor. 

OMUL NEGRU: Hamlet s-a dat în spectacol la 
mormântul Ofeliei. Ziarele de scandal au scos la 
lumină o legătură vinovată şi mai veche între prinţ 
şi Ofelia. S-a dat publicităţii scrisoarea unui spion 
german pe care prinţul Hamlet l-ar fi folosit 
pentru a pune la cale ocupaţia nervegiană. Ziarele 
de scandal au fost suprimate... 

„REGELE”: Astăzi, mulțumită partidului 
camaradului Fortimbras, norvegiana este predată 
obligatoriu în şcoli. Prinţul Hamlet pleacă la studii 
în Anglia. Dumnezeu să-l apere, noi rămânem pe 
mâini bune. 

OMUL NEGRU: Hamlet a fost îndepărtat de 
la putere şi expulzat în Anglia. În urma unui 
„accident”, familia regală s-a otrăvit cu cianură. 
Nu s-a mai putut face nimic... 

„REGINA”: În urma unei răceli, familia regală 
a decedat. În ciuda energicului tratament cu 
spălături stomacale şi clistiruri ale reputatului 
doctor Klein, majestăţile lor vor fi înmormântate 
astăzi... 

OMUL NEGRU: Medicii care s-au ocupat cu 
reanimarea foştilor au dispărut peste noapte. 
Hamlet a fost trimis în Anglia, cu scrisori secrete 
din partea lui Fortimbras. Regele Angliei urma să 
facă un mic serviciu norvegului şi să însceneze un 
accident... (Se lasă la pământ şi se acoperă cu 
mantaua) 

„REGELE”: S-a stins din viaţă reputatul actor 


al poporului, al cărui glas a interpretat, de-a 
lungul timpului, regi, preşedinţi, generali, prinți... 
Noapte bună, blânde rege, general, preşedinte, 
prinţ... 

(Se stinge lumina) 

Scena 12 Toată distribuţia. Actorii sunt 
îmbrăcaţi în haine de străjer, Freeman nu poartă, 
din nou, barbă. Cu ghilotina în spate, Freeman stă 
pe platformă, la o tribună improvizată, drapată cu 
roşu. Ceilalţi sunt jos, la picioarele scării. 

FREEMAN: Este bine că aţi venit cu toţii. 
Căci, cine nu este cu noi, este împotriva noastră! 
Trăiască Fortimbras şi poporul norveg! 

CEILALI (Mai puţin Yorick, care stă cu capul 
plecat): Trăiască! 

FREEMAN: Cei care  complotează la 
schimbarea acestei orânduiri, cea mai umană şi 
mai fericită dintre toate orânduirile, trebuie să 
dispară din rândul nostru! 

MARGARETA: Mă scuzaţi, lumea vorbeşte că 
fantoma ultimului rege defunct mai umblă prin 
ţară şi cere revizuirea cabinetului... 

FREEMAN: Lumea zice ce i se zice! şi-a zis 
cineva că există fantome? Dacă domnul 
Fortimbras îmi cere mâine să cred în fantome, 
atunci voi crede în fantome. Până la noi dispoziţii, 
sunt necredincios în privinţa fantomelor! Nu 
contează ce spune prostimea, manipulată de tot 
felul de gazete... 

STRĂJERUL:  Scuzaţi: spuneaţi că Istoria 
adevărată este a celor mulţi... 

FREEMAN: Şi noi suntem destul de mulţi! 

Actorii în uniformă îl târâie afară pe Yorick. 


FREEMAN: Vedeţi, se limpezesc lucrurile. 
Încet încet, scăpăm de trădători... (Urlă)... chiar 
dacă nu o să mai rămână decât un singur danez în 
Danemarca... 

STRĂJERUL: E ceva putred... 

FREEMAN: Margareta? 

MARGARETA: Da, stăpâne! 

FREEMAN: Fii atât de bună şi fă bagajul 
prinţului. Părinţii îl trimit la studii în Norvegia... 

STRĂJERUL: (Aparte): Doamne, ce vremuri 
am ajuns să trăim, dacă nici nebunii nu mai sunt 
în siguranţă în Danemarca!... 

Actorii îl târâie şi pe Străjer afară din scenă, 
prin trapă. 

FREEMAN: Acum, că am rămas, sper, între 
noi, să începem... 

În continuare, gesticulează şi mimează un 
discurs. Toţi îl aplaudă, regulat, fără să facă însă 
zgomot. 

— CORTINA - 


